P8_TA(2018)0512

Il-konstatazzjonijiet u r-rakkomandazzjonijiet tal-Kumitat Speċjali dwar it-Terroriżmu

Riżoluzzjoni tal-Parlament Ewropew tat-12 ta' Diċembru 2018 dwar il-konstatazzjonijiet u r-rakkomandazzjonijiet tal-Kumitat Speċjali dwar it-Terroriżmu (2018/2044(INI))

(2020/C 388/07)

Il-Parlament Ewropew,

— wara li kkunsidra d-deċiżjoni tiegħu tas-6 ta' Lulju 2017 dwar it-twaqqif ta' kumitat speċjali dwar it-terroriżmu, ir-responsabbiltajiet, il-kompożizzjoni numerika u t-tul tal-mandat tiegħu (1), adottata skont l-Artikolu 197 tar-Regoli ta' Proċedura tiegħu,

— wara li kkunsidra l-Artikolu 52 tar-Regoli ta' Proċedura tiegħu,

— wara li kkunsidra r-rapport tal-Kumitat Speċjali dwar it-Terroriżmu (A8-0374/2018),

Preambolu

A. billi l-Unjoni hija msejsa fuq il-valuri tad-dinjità tal-bniedem, il-libertà, l-ugwaljanza u s-solidarjetà, ir-rispett għad-drittijiet tal-bniedem u d-drittijiet fundamentali, kif ukoll fuq il-prinċipji tad-demokrazija u tal-istat tad-dritt; billi l-atti ta' terroriżmu jikkostitwixxu waħda mill-ksur l-aktar serju ta' dawn il-valuri u l-prinċipji universali;

B. billi l-UE għandha tagħmel kulma tista' biex tiggarantixxi l-integrità fiżika u mentali taċ-ċittadini tagħha li jinsabu f'periklu minħabba t-terroristi; billi l-ġlieda kontra t-terroriżmu tirrikjedi li l-vittmi jitqiegħdu fiċ-ċentru; billi s-soċjetajiet iridu jipproteġu, jirrikonoxxu, jappoġġjaw u jikkumpensaw lill-vittmi tat-terroriżmu; billi l-Artikolu 6 tal-Karta tad-Drittijiet Fundamentali jistabbilixxi kemm id-dritt għal-libertà kif ukoll id-dritt għas-sigurtà, li jikkomplementaw lil xulxin;

C. billi r-reazzjoni għat-theddida terroristika għandha dejjem tkun f'konformità sħiħa mal-prinċipji rikonoxxuti mill-Artikolu 2 tat-Trattat tal-Unjoni Ewropea (TUE) u għandha tosserva d-drittijiet u l-libertajiet fundamentali, kif ukoll il-prinċipji rikonoxxuti, b'mod partikolari, mill-Karta tad-Drittijiet Fundamentali, meta jitqies l-effett possibbli fuq persuni innoċenti li jiffurmaw il-maġġoranza kbira tal-popolazzjoni;

D. billi t-terroriżmu fil-forom u l-manifestazzjonijiet kollha tiegħu, imwettaq minn kull persuna, kull fejn u għal kwalunkwe raġuni, għandu jiġi kkundannat, minħabba li jikkostitwixxi waħda mill-aktar theddidiet serji għall-paċi u s-sigurtà internazzjonali;

E. billi t-theddida terroristika kibret u evolviet b'mod rapidu f'dawn l-aħħar snin; billi l-attakki terroristiċi affettwaw lilna lkoll b'mod profond u ħadu l-ħajjiet ta' ħafna nies innoċenti u darbu ħafna oħrajn; billi n-natura transfruntiera tat-terroriżmu tirrikjedi rispons koordinat b'saħħtu u kooperazzjoni fl-Istati Membri u bejniethom, kif ukoll mal-aġenziji u l-korpi kompetenti tal-Unjoni u bejniethom, u ma' pajjiżi terzi rilevanti;

Qafas istituzzjonali

F. billi s-sigurtà ta' Stat Membru wieħed hija s-sigurtà fl-Unjoni kollha; billi t-theddid ikkawżat mit-terroriżmu jeħtieġ approċċ olistiku li jorbot is-sigurtà interna u esterna u jiżgura koordinazzjoni nazzjonali u Ewropea; billi l-UE u l-Istati Membri għamlu progress fil-ġlieda kontra dan it-theddid, iżda sfortunatament dan il-progress qed isir taħt pressjoni ta' avvenimenti aktar milli permezz ta' miżuri proattivi, u l-istess livell ta' progress mhuwiex qed jinkiseb fl-Istati Membri kollha;

G. billi s-sigurtà nazzjonali hija r-responsabbiltà unika tal-Istati Membri kif stipulat fl-Artikolu 4(2) tat-TUE u l-Artikolu 73 tat-Trattat dwar il-Funzjonament tal-Unjoni Ewropea (TFUE), filwaqt li skont l-Artikolu 4(3) u l-Artikolu 42 tat-TUE, l-Unjoni u l-Istati Membri għandhom jgħinu lil xulxin fit-twettiq tal-kompiti li jirriżultaw mit-Trattati; billi s-sigurtà nazzjonali tiddependi dejjem aktar fuq id-dimensjoni Ewropea aktar wiesgħa tagħha; billi s-sigurtà nazzjonali mhijiex definita fil-livell tal-UE u b'hekk tħalli marġni ta' diskrezzjoni wiesgħa għall-Istati Membri;

H. billi, fl-istess ħin, l-Artikolu 4(2) tat-TFUE jistabbilixxi l-ispazju ta' libertà, sigurtà u ġustizzja bħala qasam ta' kompetenza kondiviża bejn l-Unjoni u l-Istati Membri; billi l-UE għandha kompetenzi speċifiċi rigward il-faċilitazzjoni u l-inkoraġġiment tal-koordinazzjoni u l-kooperazzjoni bejn l-Istati Membri, inkluża l-armonizzazzjoni tal-liġijiet u tal-prattiki tal-Istati Membri; billi l-mandat għal azzjoni tal-UE huwa previst mill-Artikolu 67 tat-TFUE biex jiġi żgurat “livell għoli ta' sigurtà permezz ta' miżuri ta' prevenzjoni u ta' ġlieda kontra l-kriminalità”;

I. billi l-aġenziji nazzjonali tas-sigurtà u tal-intelligence tal-Istati Membri tal-UE u ta' xi pajjiżi terzi jikkooperaw b'mod effikaċi ħafna permezz tal-Grupp Kontra t-Terroriżmu (CTG), korp informali barra mill-UE, u fuq bażi bilaterali u multilaterali; billi s-CTG għandu pjattaforma għall-iskambju ta' intelligence operattiva li tejbet il-veloċità u l-kwalità ta' intelligence kondiviża; billi l-UE għandha kumpless stabbilit ta' strutturi li jittratta t-terroriżmu kompletament jew parzjalment, b'mod partikolari permezz taċ-Ċentru Ewropew għall-Ġlieda Kontra t-Terroriżmu (ECTC) tal-Europol bħala ċ-ċentru għall-iskambju ta' informazzjoni dwar l-infurzar tal-liġi u l-kooperazzjoni fil-qasam tal-ġlieda kontra t-terroriżmu fil-livell tal-UE, u ċ-Ċentru tal-Intelligence u tas-Sitwazzjonijiet tal-UE (INTCEN) bħala l-gateway għal intelligence strateġika mis-servizzi ta' intelligence u sigurtà għall-UE li permezz tagħhom, l-informazzjoni dwar is-CTG tilħaq lil dawk li jfasslu l-politika Ewropea, u dan huwa ffaċilitat mill-Koordinatur Ewropew ta' Kontra t-Terroriżmu;

J. billi l-linja bejn l-UE u l-kompetenzi nazzjonali mhijiex dejjem ċara minħabba karatteristiċi differenti u prerogattivi ġeografiċi, u b'hekk tissottolinja l-importanza tal-kooperazzjoni bejn iż-żewġ livelli ta' governanza; billi l-firxa varjata ta' atturi reġjonali, nazzjonali, internazzjonali u tal-UE fil-ġlieda kontra t-terroriżmu b'kompetenzi li jikkoinċidu u b'mandati mhux delineati biżżejjed, l-għadd kbir ta' fora formali u informali għall-kooperazzjoni u l-iskambju ta' informazzjoni, kif ukoll it-tqassim tal-kompetenzi bejn l-aġenziji reġjonali u nazzjonali differenti, bejn is-servizzi tal-infurzar tal-liġi u s-servizzi tal-intelligence u bejn l-UE u l-Istati Membri, jissottolinjaw il-kumplessità ta' diffikultajiet fir-rigward tal-koordinazzjoni, l-effiċjenza u l-koerenza tar-rispons għat-theddida terroristika u jistgħu jwasslu għal dawn id-diffikultajiet;

K. billi l-Kummissarju għall-Unjoni tas-Sigurtà huwa attur siewi biex jgħaqqad flimkien l-iżvilupp, l-implimentazzjoni, il-monitoraġġ u l-evalwazzjoni tal-politika tal-Kummissjoni; billi l-istabbiliment tal-pożizzjoni ta' Kummissarju għall-Unjoni tas-Sigurtà huwa sinjal tal-impenn tal-UE li jinkoraġġixxi u jappoġġja l-kooperazzjoni bejn l-Istati Membri dwar kwistjonijiet ta' sigurtà interna, kif ukoll jarmonizza l-leġiżlazzjoni kontra t-terroriżmu u jiżgura kooperazzjoni aħjar bejn l-infurzar tal-liġi u l-awtoritajiet ġudizzjarji, filwaqt li jirrispetta bis-sħiħ l-istatus ta' dawn il-kwistjonijiet bħala kompetenzi nazzjonali kif stabbilit fit-Trattati;

L. billi l-Koordinatur tal-UE għall-Ġlieda Kontra t-Terroriżmu għandu rwol importanti fil-monitoraġġ tal-implimentazzjoni tal-istrateġija tal-UE kontra t-terroriżmu; billi l-Koordinatur tal-UE għall-Ġlieda Kontra t-Terroriżmu, f'konformità mal-mandat tiegħu jew tagħha kif iddeterminat mill-Kunsill Ewropew jiżgura l-implimentazzjoni u l-valutazzjoni tal-istrateġija u l-koordinazzjoni tal-ħidma fl-Unjoni, kif ukoll jiffaċilita l-kuntatt bejn l-Unjoni u l-pajjiżi terzi; billi l-Koordinatur tal-UE għall-Ġlieda Kontra t-Terroriżmu jagħti pariri siewja lill-istituzzjonijiet u l-aġenziji tal-UE u lill-Istati Membri, u jżomm kuntatti magħhom u jgħin biex isaħħaħ il-koordinazzjoni bejniethom; billi l-mandat u l-istatus tiegħu jew tagħha xorta waħda mhumiex definiti sew;

M. billi fis-6 ta' Lulju 2017 il-Parlament waqqaf Kumitat Speċjali dwar it-Terroriżmu (TERR) bil-għan li jipprovdi l-fehma tal-Parlament rigward id-diskrepanzi prattiċi u leġiżlattivi fir-reġim kurrenti kontra t-terroriżmu li ppermettew li jsiru l-attakki terroristiċi riċenti fl-UE u jagħmel rakkomandazzjonijiet li jgħinu biex tiġi indirizzata t-theddida terrorista fil-livell tal-UE;

N. billi l-Uffiċċju tal-Prosekutur Pubbliku Ewropew, li għandu jiġi stabbilit fuq il-bażi tar-Regolament tal-Kunsill (UE) 2017/1939, għandu jkollu l-kompitu importanti li jagħmel investigazzjonijiet u prosekuzzjonijiet ta' reati kriminali li jaffettwaw l-interessi finanzjarji tal-Unjoni; billi l-istabbiliment tiegħu u l-allokazzjoni ta' riżorsi finanzjarji għal dan il-korp il-ġdid ma għandhomx iħallu impatt negattiv fuq il-kapaċitajiet ta' strutturi eżistenti, bħall-Eurojust, biex jiffaċilitaw l-isforzi tal-Istati Membri fil-ġlieda kontra t-terroriżmu;

O. billi mit-88 miżura legalment vinkolanti kontra t-terroriżmu li ġew proposti minn Settembru 2001 sas-sajf 2013, kwart biss kienu soġġetti għal valutazzjonijiet tal-impatt u tlieta biss għal konsultazzjoni pubblika (2); billi dan il-proporzjon tjieb f'dawn l-aħħar snin u l-aktar inizjattivi riċenti ppreżentati mill-Kummissjoni fl-2017 u fl-2018 kienu akkumpanjati mill-ġustifikazzjoni meħtieġa; billi bl-Aġenda għal Regolamentazzjoni Aħjar adottata fl-2015, il-Kummissjoni saħħet ukoll il-politika tagħha dwar il-konsultazzjoni tal-partijiet ikkonċernati; billi l-miżuri kontra t-terroriżmu jistgħu jkunu aktar effikaċi u koerenti jekk jiġu kkonsultati l-partijiet ikkonċernati xierqa u jitwettqu valutazzjonijiet tal-impatt;

P. billi l-Valutazzjoni Komprensiva tal-Kummissjoni tal-Politika tas-Sigurtà tal-UE semmiet l-implimentazzjoni inkompleta bħala waħda mill-isfidi tal-Unjoni tas-Sigurtà;

Q. billi l-evalwazzjoni tal-miżuri kontra t-terroriżmu hija vitali biex tiġi vvalutata l-effikaċja, ir-rilevanza, il-koerenza u l-konformità tagħhom mad-drittijiet fundamentali, u biex jiġi ddeterminat jekk hijiex meħtieġa azzjoni addizzjonali biex in-nuqqasijiet jiġu indirizzati; billi teżisti differenza bejn il-monitoraġġ tal-livell ta' implimentazzjoni u l-effikaċja attwali tal-miżuri implimentati; billi, bejn l-2001 u l-2016, saru 17-il rapport ta' monitoraġġ tal-implimentazzjoni u ta' evalwazzjoni meta mqabbel ma' 10 strateġiji kontra t-terroriżmu u 55 miżura leġiżlattiva u mhux vinkolanti; billi huwa essenzjali li l-Istati Membri jimplimentaw malajr kemm jista' jkun il-liġijiet Ewropej dwar is-sigurtà sabiex jiġi evitat milli tinħoloq kwalunkwe lakuna fil-korp komprensiv ta' miżuri kontra t-terroriżmu tal-UE;

It-theddida terroristika

R. billi f'dawn l-aħħar snin, l-Istati Membri tal-UE għaddew minn attakki terroristiċi kbar; billi l-attakki l-aktar letali twettqu jew ġew ispirati minn gruppi ġiħadisti bħal Daesh jew Al-Qaeda; billi dawn il-gruppi terroristiċi (3) u l-attivitajiet tagħhom xi kultant huma ffaċilitati minn ċerti pajjiżi; billi l-estremiżmu vjolenti separatista tal-lemin estrem, tax-xellug estrem u dak etnonazzjonalista, immirati biex jegħlbu l-valuri u s-sistema demokratiċi rregolati mill-istat tad-dritt fl-UE permezz tal-użu illeġittimu tal-vjolenza, jibqgħu wkoll kwistjonijiet ta' tħassib;

S. billi l-Istati Membri tal-UE qed iħabbtu wiċċhom ma' theddidiet li qed jikbru ta' vjolenza mil-lemin estrem, kif ukoll ma' vjolenza neo-Faxxista u neo-Nażista mmirata lejn avversarji politiċi, refuġjati u immigranti, minoranzi etniċi u reliġjużi, persuni LGBTQI, difensuri tad-drittijiet tal-bniedem, attivisti, u membri ta' aġenziji tal-infurzar tal-liġi;

T. billi, filwaqt li l-maġġoranza tal-attakki terroristiċi mwettqa fl-UE fl-2017 kienu speċifikati bħala attakki separatisti (137 minn 205), ir-Rapport dwar is-Sitwazzjoni u t-Trend (tat-TESAT) tal-2018 tal-Europol jiddikjara b'mod ċar li l-ebda attività rrappurtata fi kwalunkwe kategorija terroristika ma kienet letali u ma kellha impatt daqshekk qawwi fuq is-soċjetà kollha daqs dawk imwettqa mit-terroristi ġiħadisti; billi r-riskju dejjem jikber tat-terroriżmu ta' retribuzzjoni huwa tħassib serju li m'għandux jiġi sottovalutat;

U. billi, sakemm attakk terroristiku jkun “attakk mifrux jew sistematiku dirett lejn kwalunkwe popolazzjoni ta' ċittadini”, il-qtil terroristiku għandu jkun kopert mill-Artikolu 7 tal-Istatut ta' Ruma tal-Qorti Kriminali Internazzjonali tas-17 ta' Lulju 1998 u għandu jaqa' taħtu;

V. billi l-iżviluppi u l-instabbiltà fil-Lvant Nofsani u fl-Afrika ta' Fuq (MENA) ippermettew lil Daesh u lil gruppi terroristiċi oħra jiksbu preżenza soda f'pajjiżi fil-fruntiera mal-UE u jirreklutaw ġellieda li ġejjin mill-pajjiżi tal-UE fuq skala mingħajr preċedent; billi bħala riżultat, ir-rabta bejn is-sigurtà interna u esterna saret aktar prominenti;

W. billi eluf ta' ċittadini mwielda jew residenti fl-Ewropa ngħaqdu ma' Daesh f'attivitajiet terroristiċi fis-Sirja u l-Iraq, imma kien hemm bidla fl-istrateġija wara l-kollass militari ta' Daesh, bi tnaqqis fl-għadd ta' persuni li jivvjaġġaw lejn dawn il-pajjiżi għal skopijiet terroristiċi, u bil-ġiħadisti terroristiċi u l-gruppi inattivi (“sleeper cells”) ġewwa l-UE li qed jiġu mħeġġa jwettqu attakki fil-pajjiżi ta' oriġini jew fil-pajjiżi ta' residenza tagħhom;

X. billi l-attakki reċenti wrew li l-armi tan-nar u l-isplussivi għadhom metodi tradizzjonali użati minn gruppi terroristiċi; billi, madankollu, l-individwi qed jużaw dejjem aktar armi u metodi oħrajn li huma ħafna inqas sofistikati u iktar diffiċli biex jiġu identifikati, li jfittxu li jikkawżaw in-numru massimu ta' vittmi każwali fost il-persuni ċivili;

Y. billi r-ritorn ta' ġellieda terroristiċi barranin (FTFs) u l-familji tagħhom joħloq sfidi partikolari f'termini ta' sigurtà u radikalizzazzjoni, speċjalment it-tfal li jirritornaw li jippreżentaw problemi speċifiċi peress li jeħtieġu protezzjoni bħala vittmi iżda fl-istess ħin jistgħu wkoll ikunu l-awturi potenzjali;

Z. billi ftit minn dawn il-persuni li jirritornaw ikunu ngħataw indottrinazzjoni ideoloġika prolongata u taħriġ militari fl-użu ta' armi u splussivi, kif ukoll f'diversi tattiki ta' kopertura, attakki u ġlied, u f'xi każijiet ikunu stabbilew rabtiet ma' terroristi oħra, possibbilment ex ġellieda barranin, li mbagħad jiffurmaw netwerks transnazzjonali magħhom (4);

AA. billi l-awturi ta' attakki terroristiċi fl-UE ħafna drabi jinkludu ċittadini tal-UE, li spiss ikunu migranti tat-tieni jew tat-tielet ġenerazzjoni, li jkunu kibru fl-Istati Membri li jkunu attakkaw, kif ukoll barranin li f'xi każijiet setgħu kienu residenti għal perjodu ta' żmien sinifikanti fl-Istat Membru li attakkaw;

AB. billi s-soċjetajiet miftuħa u l-fruntieri miftuħa tagħna huma vulnerabbli u huma sfruttati mill-gruppi terroristiċi; billi xi terroristi użaw ir-rotot ta' aċċess tal-migranti u tal-persuni li jfittxu ażil għall-pajjiżi Ewropej, billi jisfruttaw il-libertà tal-moviment fl-Ewropa kollha;

AC. billi hemm każijiet dokumentati (5) fejn vittmi ta' reati severi mwettqa minn terroristi Daesh fuq territorju Sirjan jew Iraqin – minkejja li jikkunsidraw lilhom infushom sikuri – iltaqgħu għal darb'oħra mat-tormentaturi tagħhom fl-UE fejn it-tnejn li huma talbu protezzjoni;

AD. billi l-fluss ta' migranti irregolari u rifuġjati jippreżenta sfidi għall-integrazzjoni tagħhom fis-soċjetajiet Ewropej u jirrikjedi investiment imsaħħaħ u speċifiku dirett lejn l-inklużjoni soċjali u kulturali;

AE. billi forom ġodda ta' terroriżmu jistgħu jintużaw għal attakk, fosthom it-terroriżmu ċibernetiku u l-użu ta' armi ta' qerda massiva, possibbilment f'konnessjoni ma' tagħmir tekniku ġdid bħal inġenji tal-ajru mingħajr ekwipaġġ (drones); billi jeżisti l-preċedent ta' attakk li twaqqaf fil-ħin u li fih kienet se tintuża r-riċina, sustanza bijoloġika tossika ħafna; billi jeżistu każijiet li fihom gruppi terroristiċi użaw jew ippjanaw li jużaw materjal kimiku, bijoloġiku, radjoloġiku jew nukleari (CBRN), u kkondividu, permezz tal-media soċjali, tattiki u metodi possibbli għal attakki u miri;

AF. billi l-Istati Membri għandhom strateġiji differenti biex iwieġbu għal theddid ibridu u dak relatat mas-CBRN u għalhekk għandhom livelli differenti ta' stat ta' tħejjija;

AG. billi l-Kunsill Ewropew, fit-28 ta' Ġunju 2018, laqa' l-Komunikazzjoni Konġunta dwar ir-reżiljenza tal-Ewropa għal theddid ibridu u dak relatat mas-CBRN, billi jiġu identifikati oqsma fejn għandha tiġi intensifikata l-azzjoni sabiex tkompli tiġi approfondita u msaħħa l-kontribuzzjoni essenzjali tal-UE għall-indirizzar ta' dan it-theddid, kif ukoll sabiex l-Istati Membri u l-Kummissjoni jiġu mħeġġa jaħdmu flimkien ħalli jimplimentaw b'mod sħiħ il-Pjan ta' Azzjoni tas-CBRN bħala kwistjoni ta' urġenza;

AH. billi għandha tintuża l-kawtela f'diskors politiku sfruttat minn aġitaturi b'ideoloġiji kemm tax-xellug kif ukoll tal-lemin, fir-rigward tat-theddida terroristika jew li jinvokawha sabiex tiġi evitata l-polarizzazzjoni fis-soċjetajiet u biex ma jiġux imminati d-demokrazija, il-koeżjoni soċjali u d-drittijiet tal-bniedem, li b'hekk iressquhom f'dirgħajn l-organizzazzjonijiet terroristiċi u lejn l-għanijiet tagħhom;

AI. billi l-Aġenda Ewropea dwar is-Sigurtà ta' April 2015 enfasizzat il-ħtieġa li tiġi indirizzata r-rabta bejn it-terroriżmu u l-kriminalità organizzata, filwaqt li ssottolinjat li l-kriminalità organizzata talimenta t-terroriżmu b'diversi mezzi differenti, inter alia bil-provvista ta' armi, bil-finanzjament permezz tal-kuntrabandu tad-droga, u bl-infiltrazzjoni tas-swieq finanzjarji;

AJ. billi organizzazzjonijiet terroristiċi internazzjonali fuq skala kbira bħal Daesh u Al-Qaeda huma awtodipendenti mil-lat finanzjarju, u billi l-kummerċ illeċitu ta' oġġetti, armi tan-nar, materja prima, fjuwils, drogi, sigaretti u oġġetti kulturali, fost affarijiet oħra, kif ukoll it-traffikar tal-bnedmin, l-iskjavitù, l-isfruttament tat-tfal, ir-rikattar organizzat u l-estorsjoni, ġie pprovat li huma mezzi ta' finanzjament għall-gruppi terroristiċi; billi r-rabta bejn il-kriminalità organizzata u l-gruppi terroristiċi tikkostitwixxi theddida kbira għas-sigurtà; billi dawn is-sorsi jistgħu jippermettu l-finanzjament kontinwu tal-attivitajiet kriminali futuri tagħhom;

AK. billi jinħolqu riskji sinifikanti mill-interazzjonijiet bejn organizzazzjonijiet terroristiċi u gruppi ta' kriminalità organizzata, li permezz tagħhom il-kapaċità li jiġi kkawżat għadd kbir ta' vittmi fil-popolazzjoni ċivili fl-Istati Membri tal-UE hija marbuta mal-kapaċità loġistika li tippermetti dan; billi hemm livell baxx ta' rappurtar ta' infurzar tal-liġi u ta' intelligence u analiżi dwar ir-rabta bejn il-kriminalità organizzata u t-terroriżmu; billi l-kapaċitajiet investigattivi u ġudizzjarji ffukati fuq il-kriminalità organizzata spiss huma nieqsa f'ħafna Stati Membri u fil-livell tal-UE;

AL. billi t-terroriżmu jfittex li jdgħajjef u jegħleb id-demokraziji; billi l-politikanti u l-gvernijiet huma atturi kruċjali biex jinkisbu kunsens wiesgħa u reżiljenza soċjali sabiex jiġu difiżi b'mod effikaċi s-sistemi demokratiċi tagħna;

Il-prevenzjoni u l-ġlieda kontra r-radikalizzazzjoni li twassal għall-estremiżmu vjolenti

AM. billi ċ-Ċentru ta' Eċċellenza tan-Netwerk ta' Sensibilizzazzjoni dwar ir-Radikalizzazzjoni (RAN) joffri pjattaforma importanti għall-iskambju tal-aħjar prattiki bejn l-operaturi, inklużi l-awtoritajiet tal-infurzar tal-liġi, u kkontribwixxa għall-ġbir ta' għarfien importanti fil-qasam tal-prevenzjoni tar-radikalizzazzjoni u tal-ġlieda kontriha (6);

AN. billi s-sitwazzjoni f'kull Stat Membru hija differenti u l-istrateġija Ewropea li għadha kif ġiet riveduta għall-ġlieda kontra r-radikalizzazzjoni tista' tappoġġja strateġiji nazzjonali, li huma importanti f'termini ta' għoti ta' oqfsa ġenerali għal programmi f'livell nazzjonali u lokali; billi dawn l-istrateġiji jridu jkunu koerenti u effikaċi u jridu jiżguraw finanzjament suffiċjenti għall-awtoritajiet lokali u l-partijiet ikkonċernati tas-soċjetà ċivili sabiex dawn il-programmi jkunu jistgħu jiġu implimentati;

AO. billi huwa impossibbli li wieħed jidentifika triq waħda biss għar-radikalizzazzjoni; billi, per eżempju, il-koeżjoni soċjali, il-kuntest politiku, il-kundizzjoni ekonomika, l-ideali reliġjużi u ideoloġiċi, it-trawmi personali u l-vulnerabbiltajiet psikoloġiċi, kif ukoll l-inħawi tal-madwar u n-netwerks, jistgħu jikkostitwixxu fatturi u skattaturi; billi d-dimensjoni tal-ġeneru sa dan l-aħħar kienet sottovalutata u hemm kunċett żbaljat dwar ir-rwol li n-nisa jista' jkollhom; billi n-nisa mhux dejjem huma suġġetti passivi u jistgħu jaġixxu wkoll bħala mobilizzaturi, reklutaturi, persuni li jiġbru l-fondi u anke bħala persuni li jikkommettu atti terroristiċi;

AP. billi xi viċinati b'introjtu baxx fil-bliet Ewropej qed jiffaċċjaw qgħad tal-massa u t-tkissir sistematiku tal-istat tad-dritt, u b'hekk joħolqu r-raġunijiet għat-tkattir tal-estremiżmu reliġjuż u t-terroriżmu; billi l-promozzjoni tal-inklużjoni soċjali u l-promozzjoni attiva ta' valuri demokratiċi li ċ-ċittadini kollha jridu jirrispettaw jistgħu jgħinu biex inaqqsu s-sentimenti ta' marġinalizzazzjoni u jtaffu r-riskju ta' radikalizzazzjoni; billi l-ġlieda kontra r-radikalizzazzjoni u l-estremiżmu vjolenti tirrikjedi kollaborazzjoni mill-qrib u kkoordinata bejn l-atturi kollha kkonċernati, fil-livelli kollha ta' governanza (lokali, reġjonali u nazzjonali) kif ukoll mas-soċjetà ċivili u mas-settur privat;

AQ. billi l-esperti jenfasizzaw l-esperjenza pożittiva li jagħti approċċ b'diversi aġenziji, li jiffoka fuq il-ħolqien ta' infrastrutturi li jqisu r-rotot varji għar-radikalizzazzjoni u d-demografiċi f'riskju, u li jiżguraw l-għoti ta' appoġġ fl-istadji bikrija lil dawk li huma vulnerabbli għar-radikalizzazzjoni u l-familji tagħhom minn awtoritajiet u organizzazzjonijiet differenti fuq diversi livelli, u li jenfasizza r-rwol ta' appoġġ tal-pulizija, biex b'hekk tissaħħaħ ir-relazzjoni;

AR. billi l-pulizija lokali għandha rwol pożittiv f'li ssir taf il-persuni vulnerabbli u tibni relazzjonijiet ta' fiduċja magħhom fuq il-bażi ta' rispett reċiproku mal-gruppi kkonċernati bil-għan li tieħu azzjoni qabel ma sseħħ ir-radikalizzazzjoni u tipprevjeni l-ħolqien ta' sentimenti ta' sfiduċja fl-istat u fl-istituzzjonijiet;

AS. billi, sal-lum, ma jeżistux metodoloġiji ċari biex titkejjel l-effikaċja tal-proġetti għall-prevenzjoni tar-radikalizzazzjoni u l-ġlieda kontriha;

AT. billi diversi fondi u programmi Ewropej jistgħu jintużaw għal proġetti għall-prevenzjoni tar-radikalizzazzjoni u l-ġlieda kontriha fuq livell Ewropew, nazzjonali, reġjonali u lokali; billi l-baġit tal-UE sal-2020 jalloka EUR 314-il miljun għal proġetti kontra r-radikalizzazzjoni (7); billi hemm il-ħtieġa ta' evalwazzjoni kontinwa tal-effikaċja ta' dawk il-programmi; billi l-kejl tal-effikaċja ta' azzjonijiet preventivi kontra r-radikalizzazzjoni huwa intrinsikament diffiċli u jeħtieġ kooperazzjoni mill-qrib bejn il-Kummissjoni, l-Istati Membri, il-partijiet ikkonċernati u r-riċerkaturi individwali;

AU. billi l-Europol jistma li, sal-2018, kien hemm madwar 30 000 ġiħadist radikalizzat fl-UE;

AV. billi diskors estremist radikalizzat vjolenti qed isir dejjem aktar preżenti fit-territorju ta' ħafna Stati Membri tal-UE, spiss fil-forma ta' kotba, jew bħala kontenut ta' tagħlim jew awdjoviżiv, inkluż fuq netwerks tal-media soċjali u fuq stazzjonijiet tat-televiżjoni satellitari; billi dan id-diskors imur kontra d-demokrazija, l-istat tad-dritt u d-drittijiet tal-bniedem, jimmina l-pluraliżmu, iħeġġeġ il-vjolenza u l-intolleranza kontra r-reliġjonijiet l-oħra kollha, huwa apertament anti-Semitiku, jirrifjuta l-ugwaljanza bejn l-irġiel u n-nisa, u jippromowvi viżjoni retrograda tal-kultura u s-soċjetà;

AW. billi hemm prevalenza b'mod speċifiku ta' letteratura Wahhabi u Salafista, ispirata mid-diskors ta' mibegħda disponibbli f'ċerti ħwienet tal-kotba u online fl-Ewropa; billi din il-verżjoni tal-Iżlam globalizzata u simplistika tinqata' mill-prattiki tal-komunitajiet Musulmani fl-Ewropa u tikkontribwixxi biex iddgħajjef l-integrazzjoni aktar wiesgħa tagħhom;

AX. billi l-Fundamentaliżmu Iżlamiku Radikali jaspira biex ir-reliġjon tiddomina l-isferi kollha tal-ħajja – individwali, politika u soċjali – u l-konsegwenza ta' dan tista' tkun forma ta' komunitarjaniżmu sensittiv għall-azzjonijiet tar-reklutaturi ġiħadisti;

AY. billi ġie ddokumentat numru sinifikanti ta' każijiet ta' predikaturi radikali tal-mibegħda fl-Ewropa kollha; billi l-predikaturi tal-mibegħda spiss joriġinaw minn barra l-UE, filwaqt li ċerti postijiet tal-kult reliġjuż jirċievu fondi mhux trasparenti minn pajjiżi terzi, li ħafna minnhom għandhom reġimi awtoritarji jew reliġjużi li ma jiggvernawx bid-demokrazija, l-istat tad-dritt u d-drittijiet fundamentali;

AZ. billi jeżistu ċentri tat-tagħlim reliġjuż awtoproklamati li qed ixerrdu ideat estremisti fl-UE, li fihom, il-minorenni, inklużi tfal żgħar, jistgħu jkunu esposti għal kontenut ta' tagħlim li jmur kontra d-demokrazija, l-istat tad-dritt u d-drittijiet tal-bniedem, u jinkludi kontenut vjolenti; billi l-organizzazzjonijiet estremisti li jwittu t-triq għar-reklutaġġ tat-terroristi spiss jisfruttaw il-vulnerabbiltajiet taż-żgħażagħ billi jattirawhom b'offerti soċjali u kulturali;

BA. billi l-istrateġija sofistikata ta' komunikazzjoni bl-internet li tippromwovi t-terroriżmu billi tigglorifikah, użata b'mod speċjali minn Daesh, imma wkoll minn gruppi terroristiċi internazzjonali fuq skala kbira oħrajn, toffri diżinn ikkupjat mill-“kultura żagħżugħa” globali, bħal-logħob tal-azzard online, u għalhekk hija attraenti ferm għat-tfal u ż-żgħażagħ; billi dan il-mudell qed jattirahom b'opportunitajiet soċjali u kulturali;

BB. billi ħafna investigazzjonijiet riċenti wrew li l-internet u b'mod partikolari l-media soċjali jista' jkollhom rwol bħala mutur tar-radikalizzazzjoni li twassal għall-estremiżmu vjolenti, kif ukoll bħala għodda għal gruppi ksenofobiċi biex ixerrdu d-diskors ta' mibegħda u l-kontenut illeċitu b'mod speċjali fost iż-żgħażagħ;

BC. billi, wara l-appelli ripetuti għal impenn aħjar fil-ġlieda kontra t-terroriżmu, il-kumpaniji tal-internet il-kbar qed jieħdu r-responsabbiltajiet tagħhom; billi fil-Forum Ewropew tal-Internet varat fl-2015, il-kumpaniji jikkooperaw fuq bażi volontarja biex ineħħu kontenut marbut mat-terroriżmu mis-siti web tagħhom jekk jemmnu li dan qed jikser it-termini u l-kundizzjonijiet tagħhom; billi f'Mejju tal-2016 ġie stabbilit kodiċi ta' kondotta għal kumpaniji kbar tat-teknoloġija tal-informatika, bil-għan li jiġġieldu d-diskors ta' mibegħda illegali online; billi din il-kooperazzjoni volontarja hija madankollu insuffiċjenti;

BD. billi sa tmiem it-tieni kwart tal-2018 l-Unità Ewropea ta' Indikazzjoni ta' Kontenut fuq l-Internet (EU IRU) tal-Europol kienet diġà vvalutat 54 752 biċċa ta' kontenut prodotti f'10 lingwi differenti minn 170 pjattaforma online, li wasslu għal 52 716-il deċiżjoni għal indikazzjoni b'rata ta' suċċess ta' tneħħija ta' 89,5 % abbażi ta' kunsiderazzjoni volontarja ta' OSPs abbużati (8);

BE. billi, għalkemm sar xi progress fir-rigward tat-tneħħija ta' kontenut online marbut mat-terroriżmu, jeħtieġ li l-involviment tal-kumpaniji jiżdied sew; billi t-tneħħija ta' spiss la tkun kompluta u lanqas f'waqtha jew permanenti, bil-kontenut li jitneħħa minn sit web wieħed iżda jitħalla fuq sit ieħor li jkun proprjetà tal-istess kumpanija, jew il-kont jitħalla attiv u/jew jidher mill-ġdid wara li jkun ġie ppostjat kontenut bi ksur tat-termini tas-servizz ta' kumpanija; billi jeħtieġ li jittejbu r-rappurtar effikaċi, komprensiv u trasparenti mill-kumpaniji u l-infurzar tal-liġi; billi l-kumpaniji u l-utenti kkonċernati għandhom ikunu jistgħu jfittxu rimedju ġudizzjarju;

BF. billi, b'reazzjoni għat-tneħħija ta' aktar kontenut minn kumpaniji akbar, il-gruppi terroristiċi qed jużaw dejjem aktar pjattaformi ġodda u/jew iżgħar li huma anqas adatti għat-tneħħija ta' malajr ta' materjal marbut mat-terroriżmu; billi din id-diversifikazzjoni lejn pjattaformi iżgħar tagħmel l-appoġġ tekniku addizzjonali essenzjali biex tkun permessa, pereżempju, l-introduzzjoni ta' għodod awtomatizzati indipendenti mill-pjattaforma, bħat-teknoloġija “hashing” li tista' tidentifika bil-quddiem kontenut online marbut mat-terroriżmu b'livell għoli ta' preċiżjoni u tipprevjeni l-pubblikazzjoni;

BG. billi l-iżvilupp ta' teknoloġiji ġodda u l-aċċess għall-intelliġenza artifiċjali u l-algoritmi jistgħu jgħinu biex kontenut terroristiku online jiġi identifikat u nnotifikat malajr; billi l-użu ta' għodod awtomatizzati iġib miegħu wkoll riskji ta' hits foloz;

BH. billi studji u rapporti juru kif il-ħabsijiet jistgħu jevolvu faċilment f'mikrokożmi tar-rabta bejn il-kriminalità u t-terroriżmu, fejn iseħħu r-reklutaġġ u n-netwerking; billi s-sitwazzjoni interna f'ħafna ħabsijiet taċċellera t-theddida tar-radikalizzazzjoni tat-trasgressuri, filwaqt li tinkuba u tippermetti t-terroriżmu; billi ħafna minn dawk li qed jiskontaw sentenzi ta' ħabs dalwaqt se jirritornaw fil-komunitajiet tagħhom, li joħolqu sfidi ta' riintegrazzjoni partikolari u riskju għoli ta' reċedività; billi l-monitoraġġ ta' tali trasgressuri b'riskju għoli huwa estremament intensiv fir-rigward ta' riżorsi għas-servizzi tas-sigurtà tal-Istati Membri; billi r-reġimi u l-ġestjoni tar-riskju tal-ħabsijiet jista' jkollhom rwol sinifikati fil-mitigazzjoni ta' dak it-theddid; billi, għalkemm l-Istati Membri jirrikonoxxu l-bżonn li jiffaċċjaw iż-żieda fir-radikalizzazzjoni fil-ħabsijiet, hemm bżonn ta' miżuri aktar effikaċi;

Kooperazzjoni u skambju ta' informazzjoni

Kwistjonijiet orizzontali

BI. billi ż-żamma tad-data, filwaqt li titqies il-ġurisprudenza tal-Qorti tal-Ġustizzja tal-Unjoni Ewropea, hija parti essenzjali mill-proċess investigattiv; billi l-awtoritajiet tal-pulizija u dawk ġudizzjarji u s-servizzi tal-intelligence normalment jiddependu ħafna fuq id-data tal-komunikazzjonijiet biex iwettqu l-ħidma tagħhom b'suċċess; billi l-ħtieġa ta' sistema xierqa ta' żamma tad-data għall-ġlieda kontra t-terroriżmu tqajmet b'mod konsistenti matul il-ħidma tal-Kumitat TERR;

BJ. billi l-użu tal-kriptaġġ min-naħa waħda jagħmel kontribuzzjoni sinifikanti għas-sigurtà fil-qasam tal-IT, iżda min-naħa l-oħra jintuża wkoll mit-terroristi biex jipproteġu l-komunikazzjonijiet jew id-data maħżuna tagħhom, li jirrappreżenta sfida konsiderevoli għall-awtoritajiet tal-infurzar tal-liġi, is-sigurtà u s-servizzi tal-intelligence, peress li jistgħu jiġu miċħuda l-aċċess għal intelligence u evidenza essenzjali; billi l-kriptaġġ isir partikolarment kritiku meta anke l-fornituri responsabbli tas-servizzi online ma jkunux iridu jew ma jkunux jistgħu jiddekriptaw il-komunikazzjoni;

Sistemi ta' informazzjoni

BK. billi jeżisti qafas frammentat ta' sistemi eżistenti, sistemi ġodda qed jiġu żviluppati, proposti għal sistemi futuri u proposti għal riformi biex jiġu indirizzati diskrepanzi u ostakli li għadhom qed jiġu nnegozjati; billi dan il-qafas frammentat huwa r-riżultat ta' fatturi storiċi u ta' approċċ reattiv fil-proposta u fl-adozzjoni ta' leġiżlazzjoni ġdida;

BL. billi hemm żieda sinifikanti ta' skambji ta' informazzjoni mill-attakki ta' Pariġi fl-2015, iżda data dwar l-iskambji ta' informazzjoni turi li numru żgħir ta' Stati Membri huma responsabbli għal proporzjon kbir ta' kontenut disponibbli fil-bażijiet tad-data tal-UE u ta' tiftix fihom;

BM. billi jeżistu numru ta' ostakli għall-funzjonament xieraq tas-sistemi ta' informazzjoni, bħan-nuqqas komplet ta' implimentazzjoni jew implimentazzjoni inkompleta, nuqqas ta' għarfien tas-sistemi eżistenti u/jew ta' taħriġ suffiċjenti f'dawn is-sistemi, nuqqas ta' riżorsi suffiċjenti, inklużi riżorsi umani, jew ta' bażi materjali adegwata u data ta' kwalità fqira fis-sistemi ta' informazzjoni;

BN. billi s-sistemi ta' informazzjoni jistgħu jinqasmu f'sistemi ċentralizzati u sistemi deċentralizzati, tal-ewwel ġestiti mill-UE u l-aġenziji tagħha u tal-aħħar ġestiti mill-Istati Membri; billi s-sistemi ta' informazzjoni ċentralizzati jinkludu s-Sistema ta' Informazzjoni ta' Schengen (SIS), is-Sistema ta' Informazzjoni dwar il-Viża (VIS), il-Eurodac, is-Sistema ta' Dħul/Ħruġ (EES), is-Sistema Ewropea proposta ta' Informazzjoni u ta' Awtorizzazzjoni għall-Ivvjaġġar (ETIAS) u s-Sistema Ewropea proposta ta' Informazzjoni ta' Rekords Kriminali għal Ċittadini ta' Pajjiżi Terzi (ECRIS-TCN);

BO. billi s-sistemi u l-mekkaniżmi deċentralizzati għall-iskambju ta' informazzjoni huma ġestiti mill-awtoritajiet tal-Istati Membri u jinkludu: is-Sistema Ewropea ta' Informazzjoni ta' Rekords Kriminali (ECRIS) għall-iskambju ta' informazzjoni nazzjonali dwar rekords kriminali; is-sistema tal-UE tar-reġistru tal-ismijiet tal-passiġġieri (PNR) li tirrikjedi li l-linji tal-ajru jikkondividu d-data tal-passiġġieri mal-awtoritajiet nazzjonali għat-titjiriet kollha bejn pajjiżi terzi u l-UE; is-sistema ta' Informazzjoni Antiċipata dwar il-Passiġġieri (API) li tiġbor informazzjoni dwar il-passiġġieri qabel titjiriet diretti lejn l-UE; u l-qafas Prüm għall-iskambju tan-DNA, tal-marki tas-swaba' u tad-data ta' reġistrazzjoni tal-vetturi;

BP. billi s-SIS hija l-akbar sistema tal-IT, dik l-aktar użata u l-aktar effiċjenti tal-Unjoni Ewropea fil-qasam tal-libertà, is-sigurtà u l-ġustizzja, u hija appoġġjata min-netwerk ta' Uffiċċji SIRENE, u dan jipprovdi valur miżjud sinifikanti fil-qasam tal-kooperazzjoni internazzjonali tal-pulizija u tal-kontroll tal-fruntieri u b'mod partikolari fil-ġlieda kontra t-terroriżmu,

BQ. billi l-evalwazzjoni tal-2016 tal-VIS sabet li l-aċċess għall-VIS għal skopijiet ta' infurzar tal-liġi ġie limitat u frammentat fl-Istati Membri kollha;

BR. billi minkejja appelli ripetuti għall-implimentazzjoni ta' sistema tal-UE PNR, kull Stat Membru ma weriex impenn għal din u l-maġġoranza tagħhom ma rrispettawx l-iskadenza tal-implimentazzjoni ta' din il-liġi; billi l-Istati Membri li jaqbżu din l-iskadenza għandhom jieħdu l-azzjoni kollha meħtieġa mingħajr aktar dewmien biex jimplimentaw din id-direttiva b'mod sħiħ u immedjat;

BS. billi qed jiġu implimentati diversi proġetti pilota bil-għan li jingħelbu l-iżvantaġġi ta' sistema deċentralizzata tal-PNR tal-UE; billi teżisti l-ħtieġa ta' tweġiba ta' malajr għal talbiet minn unitajiet tal-informazzjoni dwar il-passiġġieri (PIUs) ta' Stati Membri oħra, li tista' tkun diffiċli billi dawn jiġu pproċessati manwalment;

BT. billi – fil-kuntest tal-Istrateġija għall-Ġestjoni tal-Informazzjoni (IMS), is-6 Lista ta' Azzjoni – attwalment hemm żewġ proġetti pilota għaddejjin, li għandhom l-għan li jiżguraw l-interkonnessjoni ma' sistemi deċentralizzati, jiġifieri l-proġett ADEP (Awtomizzazzjoni ta' proċessi tal-iskambju tad-data dwar rekords tal-pulizija) u l-proġett QUEST (Sistemi ta' Tfittxija tal-Europol); billi sitt Stati Membri diġà huma involuti fi proġett pilota magħruf bħala ADEP għat-trażmissjoni awtomatizzata tar-rekords tal-pulizija bejn pajjiżi differenti u dan il-proġett qed jaħdem sew; billi dawn il-proġetti jgħinu biex jipprovdu soluzzjonijiet reali u fattibbli għall-problemi li jirriżultaw min-nuqqas ta' interkonnettività ta' sistemi ta' informazzjoni deċentralizzati u jgħinu biex titrawwem il-fiduċja u l-kooperazzjoni bejn l-Istati Membri;

Interoperabbiltà

BU. billi l-Kummissjoni ressqet żewġ proposti għal regolament li jistabbilixxi qafas għall-interoperabbiltà bejn sistemi ċentralizzati ta' informazzjoni eżistenti u proposti fl-oqsma tal-kooperazzjoni ġudizzjarja u tal-pulizija, l-ażil u l-migrazzjoni, il-fruntieri u l-viżi, b'mod partikolari l-VIS, is-SIS, l-EES u l-Eurodac, kif ukoll l-ETIAS u l-ECRIS-TCN ladarba jiġu adottati l-bażijiet ġuridiċi rispettivi;

BV. billi llum il-ġurnata l-kriminali għadhom jistgħu jiġu reġistrati f'bażijiet tad-data differenti li mhumiex konnessi bi psewdonimi differenti; billi, għaldaqstant, l-arkitettura kurrenti tal-UE għall-ġestjoni tad-data trid titjieb permezz tal-interoperabbiltà biex jiġu eliminati punti moħbija u identitajiet foloz multipli u tiġi pprovduta l-informazzjoni t-tajba fil-ħin opportun;

BW. billi fit-territorju ta' Stat Membru wieħed jista' jkun hemm diversi bażijiet tad-data deċentralizzati separati fil-livelli federali, reġjonali u lokali, b'inputs ta' data differenti f'sistemi differenti u fi proċeduri kumplessi – jew lanqas waħda – għall-kondiviżjoni jew il-verifika tad-data mill-awtoritajiet rilevanti fil-livelli differenti;

BX. billi l-użu ta' format komuni biex jintbagħtu l-messaġġi fil-livell tal-UE, bħal format universali ta' messaġġi (UMF), jiffaċilita l-iskambju aktar bla xkiel ta' data u informazzjoni bejn il-partijiet u s-sistemi ta' interoperabbiltà; billi l-istabbiliment tal-ħtieġa li jintużaw ċerti oqsma tal-UMF għal skambji partikolari jista' jikkontribwixxi għat-titjib tal-kwalità tad-data fis-sistemi kollha li permezz tagħhom qed jiġu skambjati l-messaġġi; billi l-użu ta' dan il-format komuni ta' messaġġi mill-Europol u l-Interpol għandu jitħeġġeġ ukoll;

BY. billi l-eu-LISA għandha tistabbilixxi mekkaniżmi u proċeduri awtomatizzati ta' kontroll tal-kwalità tad-data, kif ukoll indikaturi komuni tal-kwalità tad-data u standards minimi tal-kwalità għal data maħżuna fis-sistemi ta' informazzjoni; billi l-għan ikun li s-sistemi ta' informazzjoni tal-UE u l-komponenti tal-interoperabbiltà jidentifikaw b'mod awtomatiku s-sottomissjonijiet tad-data apparentement skorretti jew inkonsistenti biex l-Istat Membru ta' oriġini jkun jista' jivverifika d-data u jwettaq kwalunkwe azzjoni korrettiva meħtieġa;

Kooperazzjoni u skambju ta' informazzjoni fl-Istati Membri u bejniethom

BZ. billi l-ostakli għal kooperazzjoni aktar fluwida spiss jirriżultaw minn diffikultajiet organizzattivi u ġuridiċi bejn l-istrutturi nazzjonali, reġjonali u lokali differenti fl-Istati Membri nfushom, bħal; kompetenzi li jikkoinċidu u mandati mhux delineati biżżejjed; riluttanza biex l-informazzjoni tiġi kondiviża peress li din tista' twassal għal telf ta' responsabbiltà jew għal telf ta' flussi ta' informazzjoni importanti; ostakli ġuridiċi fir-rigward tal-kondiviżjoni tal-informazzjoni bejn servizzi differenti; servizzi li jkunu obbligati jikkompetu ma' xulxin għar-riżorsi; u ostakli tekniċi għall-iskambju ta' informazzjoni;

CA. billi l-prinċipju ta' sjieda tad-data huwa kruċjali biex tiġi żgurata l-fiduċja tal-awtoritajiet responsabbli għall-ġlieda kontra t-terroriżmu fil-kondiviżjoni tal-informazzjoni permezz tal-bażijiet tad-data tal-UE bejn l-Istati Membri u mal-Europol;

CB. billi t-tħallit tal-informazzjoni dwar l-intelligence u l-infurzar tal-liġi jinvolvi sfidi u riskji legali kbar minħabba r-regoli differenti dwar l-obbligu ta' rendikont li japplikaw għaż-żewġ tipi ta' informazzjoni, inklużi riskji għad-dritt fundamentali li l-persuni suspettati jkollhom proċess ġust meta l-informazzjoni dwar l-intelligence tintuża bħala evidenza fi proċeduri tal-qorti; billi jrid jiġi stabbilit qafas legali għall-iskambju ta' informazzjoni bejn l-awtoritajiet tal-intelligence u tal-infurzar tal-liġi, speċjalment peress li l-intelligence ħafna drabi tikkonċerna informazzjoni dwar persuni li għadhom mhumiex suspettati fi ħdan il-qafas ta' investigazzjonijiet kriminali iżda li jistgħu jkunu ta' netwerks terroristiċi jew li jistgħu jkunu FTFs li jirritornaw; billi, madankollu, dan ma jistax iwassal għal xi tnaqqis tal-istandards legali;

CC. billi s-servizzi tal-pulizija u tal-intelligence jirċievu, jipproċessaw u jibagħtu kemm informazzjoni kklassifikata kif ukoll mhux ikklassifikata, li tinvolvi reġimi differenti fl-istadji kollha tal-użu tal-informazzjoni; billi jeħtieġ ukoll li ssir distinzjoni bejn informazzjoni użata bħala intelligence, jiġifieri informazzjoni li hija pproċessata minn professjonisti għal skop speċifiku, u informazzjoni regolari; billi jeħtieġ li tal-inqas ssir distinzjoni bejn l-intelligence kriminali, li hija relatata ma' kawża kriminali tal-pulizija, u l-intelligence tas-sigurtà, li hija pproċessata f'qafas amministrattiv;

CD. billi l-informazzjoni tal-intelligence għandha tingħata livell ta' protezzjoni speċjali u saħansitra ogħla mill-informazzjoni tal-pulizija minħabba l-metodi operazzjonali differenti involuti, bħall-ġbir ta' informazzjoni kunfidenzjali mingħand sorsi u informaturi li jeħtiġilhom jinżammu anonimi, kif ukoll l-objettivi differenti li jeħtieġu aktar sensittività;

CE. billi soluzzjoni possibbli tista' tiġi offruta wkoll bil-ħolqien ta' ċentri jew unitajiet kontra t-terroriżmu fit-territorju nazzjonali; billi tali ċentri jippermettu lir-rappreżentanti tas-servizzi differenti jikkomunikaw ma' xulxin fuq bażi regolari u jiddiskutu l-aħjar mod kif jikkooperaw u jiskambjaw l-informazzjoni; billi dan jgħin biex tinbena l-fiduċja bejn is-servizzi u jitrawwem fehim aħjar tal-metodi ta' ħidma u l-isfidi rispettivi tagħhom;

CF. billi s-servizzi tas-sigurtà għandhom it-tendenza jikkooperaw u jiskambjaw l-informazzjoni b'mod bilaterali jew multilaterali – permezz tal-Grupp Kontra t-Terroriżmu (CTG) u mal-korpi tal-UE permezz tal-INTCEN tal-UE, billi tiġi kondiviża intelligence strateġika; billi jeħtieġ li tinstab soluzzjoni prattika biex jitneħħew id-diskrepanzi eżistenti bejn il-binarji paralleli tal-komunità tal-infurzar tal-liġi u l-komunità tal-intelligence, pereżempju billi jiġu identifikati oqsma speċifiċi ta' kooperazzjoni, sabiex tiġi permessa kooperazzjoni aktar effiċjenti, filwaqt li xorta jinżammu separati;

CG. billi hu possibbli li tiżdied l-effikaċja fl-użu tal-istrutturi tal-Grupp Kontra t-Terroriżmu (CTG) u taċ-Ċentru tal-Intelligence u tas-Sitwazzjonijiet tal-UE (INTCEN tal-UE) għall-iskambju ta' informazzjoni;

CH. billi l-aġenziji tas-sigurtà u tal-intelligence ċivili u militari tal-Istati Membri jikkondividu b'mod sistematiku l-intelligence tagħhom, inkluża dik relatata mat-terroriżmu, maċ-Ċentru tal-Intelligence u tas-Sitwazzjonijiet tal-UE (INTCEN tal-UE) fi ħdan is-Servizz Ewropew għall-Azzjoni Esterna (SEAE) li jipprovdi analiżi tal-intelligence, twissija bikrija u għarfien tas-sitwazzjoni lid-diversi korpi deċiżjonali tal-UE;

CI. billi l-komunikazzjoni tal-informazzjoni wara l-hit, li ssir biss lill-Uffiċċju SIRENE tal-Istat Membru li joħroġ it-twissija skont l-Artikolu 36 u mhux lil Stati Membri oħra, kultant ma tkunx biżżejjed għall-finijiet ta' għoti ta' segwitu għall-movimenti tal-individwi relatati mat-terroriżmu jew għall-mili tal-informazzjoni rilevanti fir-rigward tat-tali individwi; billi t-twissija bikrija lil Stati Membri oħra li jistgħu jkunu kkonċernati tista' tkun neċessarja, pereżempju, f'każijiet fejn il-persuna ma tirritornax b'mod dirett fl-Istat Membru ta' oriġini jew meta hi tkun akkumpanjata minn ċittadini ta' Stat(i) Membru/i ieħor/oħra li fir-rigward tagħhom ma tkun inħarġet ebda twissija peress li baqgħu mhux magħrufa mal-awtoritajiet kompetenti ta' dak/dawk imsemmi(ja) l-aħħar;

CJ. billi l-Gvern tar-Renju Unit innotifika lill-UE bl-intenzjoni tiegħu li jitlaq fid-29 ta' Marzu 2019; billi, madankollu, esprima x-xewqa tiegħu li jkompli l-kooperazzjoni tiegħu mal-UE fil-qasam tas-sigurtà u tal-ġlieda kontra t-terroriżmu; billi l-UE u r-Renju Unit huma interdipendenti ħafna fil-qasam tas-sigurtà u tal-ġlieda kontra t-terroriżmu, fejn ir-Renju Unit jipparteċipa f'ħafna strumenti legali ewlenin tal-UE fil-qasam tal-kooperazzjoni ġudizzjarja f'materji kriminali u billi jkollu aċċess għal ħafna sistemi u bażijiet tad-data tal-UE għall-iskambju ta' informazzjoni; billi għandhom jinstabu arranġamenti mal-UE fir-rigward tal-proċedimenti pendenti kollha; billi kwalunkwe ftehim futur għandu jfittex li jipprevedi għar-Renju Unit u l-UE biex ikunu jistgħu jkomplu jikkondividu, jiġbru u janalizzaw informazzjoni vitali fil-ġlieda kontra l-kriminalità serja; billi l-ftehim dwar il-ħruġ għandu jiżgura reġim ta' tranżizzjoni bla xkiel u jevita, sa fejn ikun possibbli, lakuni operazzjonali jew ostakli li jnaqqsu l-kapaċità tal-UE li tiġġieled b'mod effikaċi kontra l-kriminalità organizzata u t-terroriżmu;

Kooperazzjoni u skambju ta' informazzjoni mal-aġenziji tal-UE

CK. billi kooperazzjoni effiċjenti u sistematika bejn l-Istati Membri u l-aġenziji tal-UE, skont il-mandati legali tagħhom, kif ukoll bejn l-aġenziji fil-qasam tal-ġlieda kontra t-terroriżmu hija imperattiva, speċjalment il-kooperazzjoni bejn l-Europol u l-Eurojust sabiex jiġu appoġġjati b'mod effikaċi l-isforzi mwettqa sabiex l-awturi ta' attakk terroristiku jiġu identifikati, imwaqqfa, investigati u mtellgħa l-qorti; billi l-Eurojust ħatret prosekutur speċjalizzat fil-ġlieda kontra t-terroriżmu biex toħloq pont mal-ECTC fil-Europol ħalli żżid il-kooperazzjoni u l-iskambju ta' informazzjoni bejn iż-żewġ aġenziji;

CL. billi l-iskambju ta' informazzjoni bejn l-aġenziji tal-UE mhuwiex ideali minħabba l-użu ta' mezzi siguri ta' komunikazzjoni differenti; iqis li t-twaqqif ta' mezz sigur ta' komunikazzjoni interistituzzjonali jista' jiffaċilita u jtejjeb l-iskambju ta' informazzjoni bejn aġenziji bħall-INTCEN tal-UE, l-Europol u l-Frontex;

CM. billi l-Uffiċjali ta' Kollegament ta' Kontra t-Terroriżmu maħtura jistgħu jkunu valur miżjud kemm għall-ħidma tal-aġenziji kif ukoll għall-Istati Membri tagħhom stess;

CN. billi jeżistu differenzi fl-Istati Membri fir-rigward tan-numru ta' awtoritajiet kompetenti li jistgħu jikkonsultaw il-bażijiet tad-data tal-Europol jew ikunu f'kuntatt mal-Europol mingħajr ma jinvolvu lill-uffiċjali nazzjonali ta' kollegament; billi xi Stati Membri għandhom nuqqas ta' netwerks ta' komunikazzjoni tal-pulizija nazzjonali ristretti u sikuri, li jxekklu lill-awtoritajiet kompetenti tagħhom mill-aċċess deċentralizzat, b'mod partikolari għall-Applikazzjoni ta' Netwerk Sikur għall-Iskambju ta' Informazzjoni CT-SIENA;

CO. billi diversi strumenti tal-UE bħad-Deċiżjoni 2005/671/ĠAI, id-Direttiva dwar il-Ġlieda Kontra t-Terroriżmu u r-Regolament Europol jirrikjedu lill-Istati Membri jikkondividu informazzjoni dwar it-terroriżmu mal-aġenziji rilevanti; billi żieda fil-kondiviżjoni tal-informazzjoni mal-Europol u l-Eurojust fuq bażi regolari u b'mod sistematiku u f'waqtu, inkluża informazzjoni kuntestwali, skont il-mandati legali tagħhom, tiffaċilita l-ħidma tagħhom ta' identifikazzjoni ta' konnessjonijiet bejn każijiet u ta' għoti ta' ħarsa ġenerali lejn l-isfidi u l-aħjar prattiki relatati mal-investigazzjonijiet, il-prosekuzzjonijiet u l-kundanni għal reati terroristiċi; billi fil-qafas tad-Deċiżjoni 2005/671/ĠAI, l-Istati Membri xorta waħda għadhom ma jiskambjawx b'mod spontanju informazzjoni rilevanti ma' Stati Membri oħrajn meta t-tali informazzjoni tkun tista' tintuża fil-prevenzjoni, fid-detezzjoni, fl-investigazzjoni jew fil-prosekuzzjoni ta' reati terroristiċi; billi l-informazzjoni kondiviża mal-Eurojust żdiedet tul l-aħħar snin, iżda jkomplu jeżistu differenzi bejn l-Istati Membri b'rabta mal-ammont, mat-tip u mal-ambitu tal-informazzjoni kondiviża, li jistgħu jirriżultaw fil-frammentazzjoni tal-informazzjoni disponibbli;

CP. billi s-CEPOL tikkontribwixxi b'mod sostanzjali għat-taħriġ dwar il-ġlieda kontra t-terroriżmu għall-uffiċjali tal-infurzar tal-liġi tal-Istati Membri u f'pajjiżi terzi ta' prijorità;

Rikonoxximent reċiproku u assistenza legali reċiproka

CQ. billi l-mekkaniżmi ta' assistenza legali reċiproka (MLA) qed jiġu sostitwiti progressivament bi strumenti ta' rikonoxximent reċiproku, peress li dawn tal-aħħar jgħinu fit-titjib tal-kooperazzjoni transfruntiera bejn l-awtoritajiet kompetenti fl-UE billi jħaffu u jissimplifikaw il-proċeduri; billi d-Deċiżjoni dwar il-Mandat ta' Arrest Ewropew (MAE) u d-Direttiva dwar l-Ordni ta' Investigazzjoni Ewropea (OIE) huma eżempji ta' strumenti ta' rikonoxximent reċiproku li l-operaturi sabu utli;

CR. billi l-prinċipju tar-rikonoxximent reċiproku, minn naħa waħda jiddependi mill-eżistenza ta' livell għoli ta' fiduċja reċiproka bejn l-Istati Membri u, min-naħa l-oħra, jgħin biex tiżdied il-fiduċja reċiproka billi jippermetti lill-awtoritajiet tal-Istati Membri differenti jaħdmu flimkien b'mod effiċjenti fil-ġlieda kontra t-terroriżmu;

CS. billi l-iskwadri ta' investigazzjoni konġunta (SIK) jiffaċilitaw il-koordinazzjoni tal-investigazzjonijiet u tal-prosekuzzjonijiet f'każijiet b'dimensjoni transfruntiera u jippermettu l-iskambju ta' informazzjoni/evidenza f'ħin reali; billi l-benefiċċji prattiċi li jirriżultaw mill-użu tas-SIK jinkludu l-iskambju aħjar ta' informazzjoni, l-iskambju tal-aħjar prattiki, il-ġbir aħjar tal-evidenza u r-rikonoxximent reċiproku tal-azzjonijiet imwettqa mill-partijiet; billi s-SIK jeħtieġu finanzjament xieraq biex jaħdmu b'mod effikaċi;

CT. billi kooperazzjoni mill-qrib mal-fornituri tas-servizzi online (OSPs) hija meħtieġa fir-rigward tal-iżgurar u l-kisba ta' evidenza elettronika fuq it-talba tal-awtorità responsabbli tal-infurzar tal-liġi u fuq il-bażi tal-proċess legali dovut, meta titqies l-importanza tagħha għall-investigazzjoni ta' reati terroristiċi;

CU. billi ż-żona Schengen mingħajr fruntieri interni hija kisba fundamentali tal-UE, li tkun sostenibbli biss jekk il-fruntieri esterni jiġu żgurati u protetti b'mod effikaċi, il-qsim illegali tal-fruntieri jieqaf u l-miżuri ta' sigurtà interna jiġu adottati biex jiffaċċjaw ir-riskju ta' reati serji; billi ġew adottati bosta proposti biex jissaħħu l-kontrolli tas-sigurtà fil-fruntieri esterni; billi xi Stati Membri talbu għal aktar flessibbiltà fir-rigward tar-riintroduzzjoni temporanja tal-kontrolli tal-fruntieri interni f'każ ta' theddida serja għall-ordni pubbliku jew għas-sigurtà pubblika, kif propost mill-Kummissjoni;

CV. billi mis-7 ta' April 2017, ir-Regolament (UE) 2017/458 (9) il-ġdid li jemenda l-Kodiċi tal-Fruntieri ta' Schengen daħal fis-seħħ bħala tweġiba, b'mod partikolari, għad-deterjorament tat-theddida terroristika biex jipprevedi kontrolli sistematiċi fuq kull persuna li taqsam il-fruntieri esterni, inklużi individwi li jgawdu mid-dritt ta' moviment liberu, skont il-bażijiet tad-data rilevanti;

CW. billi ċerti oqsma tar-regolamentazzjoni li tirregola ċerti oqsma tal-kontroll tal-fruntieri, bħall-konsultazzjoni sistematika tal-bażijiet tad-data waqt il-kontrolli mal-fruntieri u l-verifika bir-reqqa tal-kundizzjonijiet tad-dħul rikjesti, ma ġewx implimentati;

CX. billi l-attakk li ġie mfixkel fuq il-ferrovija Thalys tal-21 ta' Awwissu 2015, l-attakki ta' Pariġi tat-13 ta' Novembru 2015 u l-attakki fi Brussell tat-22 ta' Marzu 2016 urew li f'numru limitat ta' każijiet, it-terroristi abbużaw minn nuqqasijiet fil-politiki tal-ġestjoni tal-fruntieri tal-UE u ta' diversi Stati Membri, li ma kinux lesti għal influss bil-massa; billi ġie rrappurtat mill-awtoritajiet tal-infurzar tal-liġi li mill-inqas tmienja minn dawn l-awturi tal-attakki daħlu fl-UE permezz ta' flussi irregolari f'Lulju, Awwissu u Ottubru 2015; billi f'każijiet oħra, l-awturi futuri kienu baqgħu fl-Istati Membri minkejja li suppost kellhom jitilqu jew jiġu rritornati; billi dan juri ċerti nuqqasijiet fil-politiki tal-UE dwar il-ġestjoni tal-fruntieri u l-implimentazzjoni tagħhom fil-livell tal-Istati Membri;

CY. billi l-konklużjonijiet tal-Kunsill 10152/17 jirrakkomandaw lill-Istati Membri li, meta jiffaċċjaw il-migranti irregolari, dawn għandhom iwettqu kontrolli, fejn rilevanti, fil-livell nazzjonali ma' bażijiet tad-data li l-informazzjoni fihom tiddaħħal u jiġu intużati mill-awtoritajiet kompetenti u s-Sistema Awtomatizzata għall-Identifikazzjoni tal-Marki tas-Swaba' (AFIS), fil-livell Ewropew u internazzjonali u mqabbla mal-bażijiet tad-data tal-SIS, tal-Europol, tal-VIS, tal-Eurodac u tal-Interpol (in-netwerk I-24/7) u b'mod aktar speċifiku d-data nominali, id-Dokumenti tal-Ivvjaġġar Misruqin u Mitlufin (SLTD), FTFs u d-Dokumenti tal-Ivvjaġġar Assoċjati ma' Avviżi (TDAWN);

CZ. billi, abbażi tal-Artikolu 11 tar-Regolament (UE) Nru 1168/2011 u l-opinjoni pożittiva tal-Kontrollur Ewropew għall-Protezzjoni tad-Data (KEPD), l-Aġenzija Ewropea għall-Gwardja tal-Fruntiera u tal-Kosta (EBCGA) tista' tipproċessa d-data personali; billi, madankollu, l-EBCGA qed tesperjenza diffikultajiet fil-monitoraġġ tat-terroriżmu minħabba l-perjodu qasir ta' żamma tad-data personali stabbilit bir-Regolament (UE) Nru 2016/1624, li huwa biss ta' 90 ġurnata; billi bejn il-Eurojust u l-EBCGA jeżisti biss memorandum ta' qbil li jinkludi l-iskambju ta' informazzjoni ġenerali, strateġika u teknika iżda mhux l-iskambju ta' informazzjoni personali; billi teżisti l-ħtieġa ta' qafas ġuridiku speċifiku biex l-EBCGA tipproċessa d-data personali sabiex twettaq il-kompiti tagħha;

DA. billi teżisti l-ħtieġa li l-uffiċjali tal-EBCGA jaċċessaw ukoll il-bażijiet tad-data tal-Eurodac, tal-SIS, tal-EES u tal-VIS fil-punti ta' qsim fil-fruntieri sabiex iwettqu kontrolli;

DB. billi bħalissa ma hemm ebda standard minimu jew regola komuni għas-sigurtà tal-karti tal-identità taċ-ċittadini tal-Unjoni u tad-dokumenti ta' residenza maħruġa liċ-ċittadini tal-Unjoni u lill-membri tal-familja tagħhom li jeżerċitaw id-dritt tagħhom ta' moviment liberu;

DC. billi tliet kwarti mid-dokumenti frodulenti identifikati fil-fruntieri esterni u fl-UE jimitaw id-dokumenti ta' identità maħruġa mill-Istati Membri u mill-pajjiżi assoċjati maż-żona Schengen; billi l-karti ta' identità nazzjonali bi grad aktar baxx ta' sigurtà huma dawk id-dokumenti li jiġu identifikati l-aktar ta' spiss bħala foloz;

DD. billi ċerti Stati Membri ma jobbligawx lit-trasportaturi tal-ajru fit-territorju tagħhom iwettqu kontrolli tal-konformità tad-data personali tal-passiġġieri fuq il-biljett u l-karta tal-identità jew il-passaport tagħhom, u dan jagħmilha diffiċli li jiġi żgurat jekk l-identità murija taqbilx mal-identità vera tal-persuna; billi din għandha importanza kruċjali għat-titjiriet ġewwa l-UE; billi, madankollu, il-kontrolli xierqa tal-identità u l-awtentikazzjoni tad-dokumenti tal-ivvjaġġar għandhom jibqgħu kompiti għall-awtoritajiet tal-pulizija;

DE. billi l-evidenza miksuba mill-kamp tal-battalja spiss tkun essenzjali biex jiġu identifikati ġellieda terroristi barranin potenzjali, u jeħtieġ li tiġi inkluża fil-bażijiet tad-data rilevanti sabiex tasal għand il-gwardji tal-fruntieri f'ħin reali u li tinqasam mal-investigaturi u mal-prosekuturi għall-investigazzjonijiet u għall-prosekuzzjonijiet;

Il-finanzjament tat-terroriżmu

DF. billi diversi Stati Membri għadhom ma rratifikawx il-Konvenzjoni tal-Kunsill tal-Ewropa dwar il-Ħasil tal-Flus, it-Tiftix, il-Qabda u l-Konfiska ta' Profitti minn Attività Kriminali u l-Iffinanzjar tat-Terroriżmu tas-16 ta' Mejju 2005, magħrufa wkoll bħala l-“Konvenzjoni ta' Varsavja”, li tikkostitwixxi l-aktar konvenzjoni internazzjonali komprensiva dwar il-ħasil tal-flus u l-finanzjament tat-terroriżmu; billi l-konfiska tal-assi ġġenerati mill-attivitajiet kriminali hi għodda effiċjenti ħafna biex jiġu miġġielda l-kriminalità u t-terroriżmu, peress li ċċaħħad lill-kriminali mir-rikavat mill-attivitajiet illegali tagħhom u tevita li t-terroristi jorganizzaw attakk; billi t-Task Force ta' Azzjoni Finanzjarja (FATF) tistabbilixxi l-istandards globali għall-Ġlieda Kontra l-Ħasil tal-Flus u għall-Ġlieda Kontra t-Terroriżmu u tidentifika l-ġurisdizzjonijiet b'miżuri dgħajfa għall-ġlieda kontra l-ħasil tal-flus u l-finanzjament tat-terroriżmu;

DG. billi l-UE adottat żewġ strumenti leġiżlattivi biex timplimenta r-rakkomandazzjonijiet tal-FATF, jiġifieri r-4 u l-5 Direttiva Kontra l-Ħasil tal-Flus (AMLD), sabiex jiġu indirizzati l-lakuni identifikati fid-dawl ta' attakki terroristiċi; billi l-Istati Membri kellhom sas-26 ta' Ġunju 2017 biex jittrasponu d-Direttiva AML fil-leġiżlazzjoni nazzjonali tagħhom, imma mhux kollha għamlu dan; billi diversi Stati Membri jkomplu jippermettu li sidien benefiċjarji aħħarin ta' trusts, fondazzjonijiet u kumpaniji inkorporati jibqgħu anonimi kif ukoll jippermettu ishma tal-portaturi li jiffaċilitaw il-ħabi tal-oriġini u tad-destinazzjoni tal-flussi finanzjarji u s-sjieda ta' attivitajiet ekonomiċi li jipprovdu kopertura għall-finanzjament tat-terroriżmu u l-kriminalità organizzata; billi l-5 AMLD se żżid it-trasparenza dwar dawn il-kwistjonijiet;

DH. billi l-Kumitat ta' Inkjesta tal-Parlament Ewropew biex jiġu investigati l-konvenzjonijiet allegati u l-amministrazzjoni ħażina fl-applikazzjoni tad-dritt tal-Unjoni fir-rigward tal-ħasil tal-flus, l-evitar tat-taxxa u l-evażjoni tat-taxxa (PANA) ivverifika kif l-evażuri tat-taxxa jiddependu mill-għajnuna attiva ta' intermedjarji professjonali, li milli jidher jissodisfaw l-obbligi legali rilevanti;

DI. billi f'Lulju 2017 il-Kummissjoni u l-Europol kisbu l-istatus ta' osservaturi fil-Grupp Egmont, korp magħqud internazzjonali kompost minn 156 unità tal-intelligence finanzjarja (UIF), bl-għan li jżidu l-kooperazzjoni mhux biss bejn l-UIFs, iżda wkoll fost awtoritajiet kompetenti oħra;

DJ. billi l-abbuż u l-użu ħażin ta' ġbir ta' fondi mill-media soċjali, l-iffinanzjar permezz ta' organizzazzjonijiet ta' karità u dawk mingħajr skop ta' qligħ, it-trasferimenti żgħar ta' flus u l-kards imħallsa minn qabel huma fost il-metodi ta' finanzjament għal Daesh u għal organizzazzjonijiet terroristiċi oħra; billi l-pjattaformi tal-mikroself jintużaw biex jiffaċilitaw dawn it-tipoloġiji kollha;

DK. billi flimkien mal-metodi tradizzjonali ta' finanzjament tat-terroriżmu bħad-donazzjonijiet privati, l-estorsjoni, il-ħtif għal rikatti, l-abbuż u l-użu ħażin ta' organizzazzjonijiet mingħajr skop ta' qligħ, sistemi formali u informali ta' rimessi, l-użu tar-rikavati minn attivitajiet kriminali, it-trasferiment ta' flus kontanti jew ta' fondi bil-banek, l-attakki terroristiċi riċenti wrew li metodi ta' finanzjament emerġenti permezz ta' metodi elettroniċi u online bħall-muniti virtwali jew il-kards anonimi mħallsa minn qabel u s-sistemi informali ta' trasferiment ta' valur (IVTS) ukoll jirrappreżentaw riskju li jintużaw ħażin minn organizzazzjonijiet terroristiċi biex jiffinanzjaw l-attivitajiet tagħhom; billi l-anonimità ta' ċerti kriptovaluti qed twassal għal żieda fl-użu tagħhom għal attivitajiet illeġittimi; billi l-użu tagħhom minn gruppi tal-kriminalità organizzata biex jiffinanzjaw attivitajiet kriminali u t-terroriżmu, u biex jaħslu r-rikavati kriminali, żdied tul l-aħħar ftit snin; billi l-Europol ikkollaborat mal-awtoritajiet nazzjonali fit-tkissir ta' diversi operazzjonijiet kriminali li kienu jinvolvu n-negozjar fi kriptovaluti;

DL. billi f'ċerti pajjiżi b'sistemi bankarji inqas żviluppati l-użu prevalenti ta' servizzi bankarji mobbli spiss jagħmilha diffiċli li jiġu identifikati l-benefiċjarji ta' trasferimenti ta' flus; billi tali trasferimenti ta' fondi permezz tal-banking mobbli jippreżentaw riskji kbar għall-finanzjament tat-terroriżmu u li, min-naħa l-oħra, is-servizzi rilevanti jridu jkunu jistgħu jintraċċaw ċertu finanzjament tat-terroriżmu mingħajr ma jkollhom jiffaċċjaw is-segretezza bankarja fil-biċċa l-kbira tal-każijiet; billi l-użu u t-trasferiment ta' fondi permezz ta' sistemi alternattivi ta' rimessa jippreżentaw ukoll riskju għall-finanzjament tat-terroriżmu;

DM. billi l-kooperazzjoni u l-iskambju ta' informazzjoni bejn l-entitajiet obbligati, l-FUIs u l-awtoritajiet kompetenti huma kruċjali għall-ġlieda effettiva kontra l-finanzjament tat-terroriżmu; billi l-FUIs, fl-eżerċizzju tal-kompiti tagħhom, għandu jkollhom aċċess għal informazzjoni u jkunu f'qagħda li jiskambjawha, inkluż permezz ta' kooperazzjoni xierqa mal-awtoritajiet tal-infurzar tal-liġi; billi huwa essenzjali li tissaħħaħ aktar l-effikaċja u l-effiċjenza tal-FUIs billi l-Istati Membri jkollhom jiċċaraw is-setgħat tagħhom u l-kooperazzjoni ta' bejniethom;

DN. billi l-Programm dwar ir-Rintraċċar tal-Finanzjament tat-Terroriżmu (TFTP) huwa għodda utli għall-finanzjament tal-ġlieda kontra t-terroriżmu; billi ma jippermettix ir-rintraċċar ta' attivitajiet ta' finanzjament tat-terroriżmu li jużaw tranżazzjonijiet SEPA, u dan iwassal għal distakk sinifikanti fir-rigward tal-informazzjoni; billi sistema TFTS li tkun komplementari għall-Ftehim TFTP eżistenti ssaħħaħ il-kapaċità tal-UE li tipprevjeni u tinvestiga l-attakki terroristiċi billi tipprovdi informazzjoni addizzjonali essenzjali dwar l-attivitajiet ta' finanzjament tat-terroriżmu u tkun aktar effiċjenti u effikaċi mit-tiftix ta' informazzjoni finanzjarja rigward tranżazzjonijiet suspettużi permezz ta' talbiet għal informazzjoni u/jew assistenza legali bilaterali jew multilaterali; billi l-Parlament appella diversi drabi għat-twaqqif ta' sistema bħal din, b'mod partikolari fir-riżoluzzjoni tiegħu tal-25 ta' Novembru 2015 dwar il-prevenzjoni tar-radikalizzazzjoni u tar-reklutaġġ ta' ċittadini Ewropej minn organizzazzjonijiet terroristiċi (10);

Il-ħarsien tal-infrastruttura kritika

DO. billi inċidenti li jinvolvu infrastruttura kritika, b'mod partikolari dawk relatati ma' attakki terroristiċi jew attentati ta' attakki, jista' jkollhom konsegwenzi severi u transfruntieri għas-sigurtà taċ-ċittadini u l-istati Ewropej;

DP. billi s-servizzi qed jiġu pprovduti permezz ta' sistemi dejjem aktar kumplessi, li jagħmlu l-approċċ settorjali kurrenti għall-infrastrutturi kritiċi Ewropej (ECIs) antikwat;

DQ. billi l-attakki ċibernetiċi fuq servizzi elettroniċi jew sistemi interkonnessi huma komponent fundamentali tat-theddid ibridu; billi numru dejjem akbar ta' ċiberattakki għandhom, jew kellhom, effetti fiżiċi fuq infrastruttura kritika u l-utenti tagħha; billi hemm bżonn li tittejjeb ir-reattività għall-ġlieda kontra theddidiet terroristiċi ċibernetiċi;

DR. billi l-Valutazzjoni Komprensiva tal-Kummissjoni tal-Politika tas-Sigurtà tal-UE, u l-istudju ta' evalwazzjoni tad-Direttiva 2008/114/KE jindikaw: li t-theddida għall-infrastrutturi kritiċi x'aktarx li se tkompli tiżdied, li hemm ħtieġa għal żieda fil-kapaċitajiet ta' tħejjija u rispons u li tiġi riveduta d-Direttiva 2008/114/KE, u li jeżisti interess biex l-infrastrutturi tat-trasport ikunu fil-mira; billi hemm bżonn ta' qafas aħjar biex tittejjeb is-sigurtà ferrovjarja u biex tiġi indirizzata l-kwistjoni tal-protezzjoni taż-żoni pubbliċi tal-infrastrutturi tat-trasport, bħall-ajruporti, il-portijiet u l-faċilitajiet tat-trasport marittimu, kif ukoll l-istazzjonijiet tal-ferrovija u anki faċilitajiet tal-produzzjoni tal-enerġija, b'attenzjoni partikolari għall-impjanti tal-enerġija nukleari;

DS. billi l-attakki fuq infrastruttura kritika jista' jkollhom konsegwenzi katastrofiċi; billi l-Istati Membri jeħtieġu jiżguraw li dawn il-faċilitajiet ikunu protetti b'mod adegwat u bla difetti;

DT. billi r-rappurtar tal-inċidenti huwa essenzjali biex jiġu identifikati n-nuqqasijiet, tittejjeb l-effikaċja tal-miżuri eżistenti, tiġi vvalutata l-prestazzjoni ta' infrastrutturi kritiċi f'sitwazzjoni ta' tfixkil, tiżdied is-sensibilizzazzjoni dwar il-ħtieġa li l-pjanijiet tas-sigurtà eżistenti jiġu riveduti, u jiġi identifikat l-iżvilupp ta' theddid ġdid;

DU. billi l-Istati Membri jeħtieġu jorganizzaw aktar eżerċizzji fir-rispons għall-kriżijiet, inkluż f'pajjiżi terzi li jfittxu l-kooperazzjoni tagħhom u t-titjib tal-kapaċitajiet;

DV. billi l-protezzjoni u l-assigurazzjoni tal-infrastruttura kritika u tal-miri faċli jeħtieġu kooperazzjoni pubblika-privata, inkluż fil-qasam ċibernetiku;

DW. billi s-servizzi tas-sigurtà privati jaqdu rwol fl-iżgurar tal-ktajjen ta' sigurtà reżiljienti, għalhekk l-akkwist pubbliku tas-servizzi tagħhom għandu jkun soġġett għal kriterji tal-kwalità speċifiċi, fir-rigward ta' aspetti bħat-taħriġ, l-investigazzjoni u l-iskrinjar tal-persunal, il-kontroll tal-kwalità u l-garanzija tal-konformità, u l-implimentazzjoni tal-iżviluppi teknoloġiċi u l-ġestjoni tal-kuntratti;

DX. billi, wara l-evalwazzjoni tal-2012 tad-Direttiva 2008/114/KE, il-Kummissjoni varat fażi pilota li tinvolvi erba' infrastrutturi kritiċi ta' dimensjoni Ewropea (Eurocontrol, Galileo, il-grid ta' trażmissjoni tal-elettriku u n-netwerk ta' trażmissjoni tal-gass);

DY. billi l-Kummissjoni, fil-komunikazzjoni tagħha dwar il-Qafas Finanzjarju Pluriennali l-ġdid, tipproponi li jiżdiedu b'mod sinifikanti l-fondi tal-UE għas-sigurtà u d-difiża, inkluża s-sigurtà interna tal-UE;

DZ. billi diversi attakki terroristiċi fl-UE twettqu minn individwi magħrufa mill-awtoritajiet; billi l-kumpaniji tal-kiri tal-vetturi huma nieqsa mill-kapaċità li jiskambjaw informazzjoni, bħal data dwar il-prenotazzjoni jew ir-riżervi, mal-aġenziji ta' infurzar tal-liġi għall-fini ta' kontroverifiki f'listi ta' sorveljanza uffiċjali u f'bażijiet tad-data tal-pulizija;

Il-prekursuri tal-isplussivi

EA. billi fl-2015 u l-2016, l-isplussivi ntużaw f'40 % tal-attakki terroristiċi mwettqa fl-UE (11);

EB. billi l-isplussiv użat fil-biċċa l-kbira tal-attakki kien it-triperossidu tat-triaċetun (TATP) (12), splussiv artiġjanali li għadu l-isplussiv l-aktar użat mit-terroristi; billi t-TATP jista' jiġi mmanifatturat faċilment bl-użu ta' ftit sustanzi biss; billi ħafna fabbriki u faċilitajiet ċivili li jużaw dawk is-sustanzi għadhom aċċessibbli għall-kriminali, inklużi terroristi, peress li ma ġiet infurzata ebda miżura eżekuttiva ta' kontroll mill-Istati Membri, minkejja l-Pjan ta' Azzjoni CBRN tal-UE;

EC. billi, minkejja r-Regolament (UE) Nru 98/2013, xi terroristi għadhom qed jirnexxilhom isibu l-prekursuri tal-isplussivi, speċjalment għat-TATP; billi għadu possibbli li jinxtraw is-sustanzi taħt l-Anness I; billi r-Regolament (UE) Nru 98/2013 ma jipprovdix restrizzjonijiet u kontrolli suffiċjenti, pereżempju billi jirrikjedi biss reġistrazzjoni ta' tranżazzjonijiet; billi l-iżgurar ta' kontrolli aktar stretti huwa prijorità ewlenija;

ED. billi l-akbar problemi fir-rigward tal-implimentazzjoni jinkludu nuqqas ta' għarfien dwar il-leġiżlazzjoni eżistenti fil-katina ta' provvista minħabba n-numru kbir ta' operaturi ekonomiċi (bejjiegħa bl-imnut ta' prodotti tad-dar), u l-infurzar tar-restrizzjonijiet fuq il-bejgħ bl-internet, l-importazzjonijiet u l-movimenti intra-UE;

EE. billi l-proposta tal-Kummissjoni tas-17 ta' April 2018 għal regolament ġdid dwar it-tqegħid fis-suq u l-użu ta' prekursuri tal-isplussivi (COM(2018)0209) tipprevedi regoli aktar stretti u aktar armonizzati li jikkonċernaw it-tqegħid għad-dispożizzjoni, l-introduzzjoni, il-pussess u l-użu ta' sustanzi jew ta' taħlitiet li jistgħu jintużaw ħażin għall-manifattura illeċita ta' splussivi, bl-għan li tiġi limitata d-disponibbiltà tagħhom għall-pubbliku ġenerali, u jiġi żgurat ir-rapportar xieraq ta' tranżazzjonijiet suspettużi fil-katina ta' provvista;

EF. billi fis-swieq online, is-sustanzi kimiċi jistgħu jinstabu bl-isem miktub, bil-formula jew bin-numru ta' identifikazzjoni tal-Chemical Abstracts Service (CAS), iżda f'ħafna każijiet jiġu elenkati biss bl-isem ġeneriku tagħhom; billi tant hemm varjazzjonijiet tal-ismijiet li jkun aktar faċli li jiġu identifikati listi għal sustanzi speċifiċi jekk tkun meħtieġa wkoll l-inklużjoni ta' numru CAS li jista' jitfittex;

EG. billi r-Regolament ikopri biss il-bejgħ lill-pubbliku ġenerali, u mhux lill-utenti professjonali, li mhumiex iddefiniti fir-Regolament; billi l-kriterji biex jiġi ddefinit min hu utent professjonali jvarjaw fis-suq intern;

EH. billi skont il-valutazzjoni tal-impatt tas-17 ta' April 2018 (SWD(2018)0104) u l-proposta assoċjata għal regolament (COM(2018)0209), għandu jiġi estiż it-taħriġ għall-awtoritajiet doganali biex jgħarfu l-isplussivi u l-prekursuri tal-isplussivi waqt it-twettiq ta' dmirijiethom fil-fruntiera esterna;

L-armi tan-nar illeċiti

EI. billi l-aċċess għall-armi tan-nar u għall-komponenti ta' tagħmir splussiv għandu rwol importanti ħafna għat-twettiq ta' attakki terroristiċi; billi fl-UE, il-gruppi estremisti vjolenti spiss ikollhom jirrikorru għal netwerks kriminali biex jixtru l-armi; billi, skont ir-rapport TE-SAT 2018 tal-Europol, l-armi tan-nar intużaw f'41 % tal-attakki kollha, żieda żgħira ħafna meta mqabbel mal-2016 (38 %) (13);

EJ. billi f'dawn l-aħħar snin ġiet osservata żieda fl-armi li jisparaw munizzjon inbjank ikkonvertiti u fl-armi tan-nar riattivati; billi diversi attakki riċenti twettqu b'tipi differenti ta' skieken;

EK. billi r-rabta bejn il-kriminalità u t-terroriżmu tiffaċilita wkoll l-aċċess tat-terroristi għall-armi tan-nar;

EL. billi l-konklużjonijiet tal-Kunsill tat-8 ta' Ottubru 2015 jistiednu lill-Istati Membri jipprovdu b'mod sistematiku informazzjoni rilevanti lill-Interpol u lill-Europol;

Dimensjoni esterna

EM. billi għadd ta' reġjuni fil-viċinat tal-UE, bħall-MENA kif ukoll il-Balkani, qegħdin iħabbtu wiċċhom ma' sfidi kbar bħal dawk relatati mal-FTF u l-amministrazzjoni tal-persuni li jirritornaw, kif ukoll rigward il-gruppi radikali domestiċi;

EN. billi l-Balkani għadhom reġjun fundamentali għall-istabbiltà Ewropea; billi l-isfidi relatati mat-terroriżmu u mal-estremiżmu Iżlamiku jiffurmaw kuntest reġjonali diġà mdgħajjef mill-polarizzazzjoni etnika, politika u soċjali kif ukoll min-netwerks kriminali; billi l-pajjiżi tar-reġjun diġà kienu miri għat-terroriżmu (l-attakki xxejnu), u diġà jintużaw bħala pajjiżi ta' tranżitu għan-nies u għall-armi;

EO. billi l-pajjiżi kollha tal-MENA ħabbtu wiċċhom ma' azzjonijiet terroristiċi kbar u għadhom miri prinċipali; billi dawn il-pajjiżi, minbarra sitwazzjonijiet soċjali u ekonomiċi kritiċi, jistgħu wkoll jiffaċċjaw diversi sfidi fir-rigward tar-ritorn ta' FTFs minn Daesh u Al-Qaeda meta jitqies l-għadd kbir ta' ġiħadisti minn dan ir-reġjun; billi l-iskambju ta' informazzjoni u sħubijiet b'saħħithom ma' dawn il-pajjiżi terzi ewlenin permezz ta' approċċ ikkoordinat mill-UE, fejn jiġu offerti kooperazzjoni u assistenza fil-forma ta' tisħiħ tal-kapaċità, jagħmluha possibbli li jiġu evitati attakki u jiżżarmaw netwerks terroristiċi;

EP. billi reġjuni, bħall-MENA, is-Saħel, il-Qarn tal-Afrika, l-Afrika tal-Punent, il-Golf u l-Asja Ċentrali, esperjenzaw ukoll l-iżvilupp ta' netwerks terroristiċi marbuta ma' Daesh u Al-Qaeda; billi li l-estremiżmu reliġjuż u l-vjolenza settarji jibbenefikaw minn finanzjament huwa preokkupazzjoni serja, peress li jippermetti biex in-netwerks terroristiċi jinfirxu, jingħaqdu ma' intrapriżi kriminali oħra u joperaw f'dawk ir-reġjuni mmirati lejn l-interessi tal-Ewropa u Ewropej;

EQ. billi l-finanzjament ta' Daesh u ta' gruppi terroristiċi oħrajn sar possibbli permezz tal-involviment attiv jew passiv ta' ċerti stati, fosthom stati li suppost huma alleati tal-UE fil-ġlieda kontra t-terroriżmu, kif ukoll ta' atturi privati;

ER. billi huwa kruċjali li l-Unjoni Ewropea żżomm kooperazzjoni qawwija mal-pajjiżi terzi kollha sħab fil-ġlieda kontra t-terroriżmu; billi jenħtieġ li d-djalogu rigward il-miżuri u l-azzjonijiet meħuda biex jikkumbattu t-terroriżmu, inkluża l-implimentazzjoni sħiħa tar-rakkomandazzjonijiet tat-Task Force għall-Azzjoni Finanzjarja, il-finanzjament tiegħu u l-prevenzjoni tar-radikalizzazzjoni jkompli, b'mod partikolari mal-pajjiżi tal-Golf; billi l-kooperazzjoni interparlamentari ma' dawn il-pajjiżi terzi ewlenin hija waħda mill-għodod li għandhom jissaħħu;

ES. billi l-UE qiegħda tikkoopera f'ħafna modi ma' pajjiżi terzi fil-qasam tal-ġlieda kontra t-terroriżmu; billi għadd ta' strumenti tal-UE jistgħu jintużaw biex jiġu ffinanzjati programmi kontra t-terroriżmu f'pajjiżi terzi; billi l-UE stabbiliet netwerk ta' esperti kontra t-terroriżmu fid-delegazzjonijiet tal-UE; billi aġenziji tal-UE, bħall-Europol, il-Eurojust u s-CEPOL qegħdin jikkooperaw ukoll ma' pajjiżi terzi fil-qasam tal-ġlieda kontra t-terroriżmu, pereżempju permezz ta' ftehimiet strateġiċi u operattivi;

ET. billi teżisti sistema ta' sanzjonijiet tal-UE fil-qasam tal-ġlieda kontra t-terroriżmu, bi tliet tipi ta' miżuri, li hija implimentata mis-SEAE; billi din is-sistema hija inkompluta u mhijiex użata biżżejjed minħabba restrizzjonijiet proċedurali u riluttanza min-naħa tal-Istati Membri;

EU. billi l-Konklużjonijiet tal-Kunsill dwar l-Azzjoni Esterna tal-UE dwar il-Ġlieda Kontra t-Terroriżmu adottati fid-19 ta' Ġunju 2017 ifakkru r-rwol tal-missjonijiet u tal-operazzjonijiet Politika ta' Sigurtà u ta' Difiża Komuni (PSDK) fil-ġlieda kontra t-terroriżmu, permezz tat-tisħiħ tas-sigurtà, tal-istabbiltà, tal-kontroll tal-fruntieri u tar-riforma fis-settur tas-sigurtà u fit-tisħiħ tal-kapaċità ta' ġlieda kontra t-terroriżmu u fil-kondiviżjoni ta' informazzjoni;

Vittmi tat-terroriżmu

EV. billi wisq nies sfaw vittmi diretti tat-terroriżmu fl-UE kollha, b'eluf ta' familji jsibu ruħhom b'kundizzjonijiet post-trawmatiċi li jaffettwaw il-benesseri fit-tul tagħhom; billi hemm nuqqas ta' ċifri armonizzati dwar iċ-ċifra eżatta ta' vittmi; billi, qabel l-2001, il-biċċa l-kbira tal-vittmi tat-terroriżmu kienu prinċipalment attribwibbli lill-IRA u l-ETA, filwaqt li minn dak iż-żmien 'l hawn il-maġġoranza l-kbira tal-imwiet kienu kaġun ta' azzjonijiet terroristiċi organizzati jew ispirati minn Al-Qaeda u minn Daesh;

EW. billi l-imwiet ikkawżati minn attakki terroristiċi jkissru l-familji u ħafna mis-sopravissuti li ndarbu f'attakki terroristiċi jbatu minn diżabilitajiet, minn sfigurazzjoni u minn telf ta' dirgħajn u riġlejn u minn problemi psikoloġiċi li jibdluhom ħajjithom, u s-sitwazzjoni diffiċli tagħhom ikollha impatt kbir ħafna fuq il-familja u l-komunità tagħhom, filwaqt li ħafna drabi, meta l-attenzjoni tal-media tonqos, il-ħtiġijiet fit-tul tal-vittmi jiġu injorati; billi s-sindromu ta' stress postrawmatiku huwa kwistjoni ewlenija tas-saħħa pubblika fl-Ewropa; billi ma hemm ebda ċifra Ewropea komprensiva dwar l-impatt tat-terroriżmu fuq is-saħħa mentali tal-popolazzjoni wara d-diversi attakki;

EX. billi l-vittmi tat-terroriżmu għandhom status speċifiku ħafna, u l-issodisfar tal-ħtiġijiet tagħhom mhuwiex biss obbligu ġuridiku skont id-dritt nazzjonali, internazzjonali u tal-UE, iżda huwa wkoll responsabbiltà għas-soċjetajiet tagħna b'mod ġenerali; billi l-attakki reċenti fl-UE raw vittmi li kienu ġejjin minn għadd kbir ta' Stati Membri differenti;

EY. billi fil-livell Ewropew m'hemm ebda statut legali definit għall-vittmi tat-terroriżmu għall-finijiet ta' aċċess għal servizzi tal-komunità jew għal drittijiet ta' kumpens; billi l-vittmi tal-attakki terroristiċi rieenti fl-Ewropa għadhom neqsin minn ġustizzja, minn trattament xieraq, minn servizzi ta' appoġġ għall-vittmi u minn assistenza finanzjarja; billi l-vittmi tat-terroriżmu jinsabu f'riskju ta' vittimizzazzjoni sekondarja li taffettwahom mhux biss fil-proċeduri ġudizzjarji, iżda anki fil-ħafna interazzjonijiet li jkollhom ma' entitajiet Statali u mhux Statali oħra;

EZ. billi għad hemm diskrepanzi fil-mod kif id-dispożizzjonijiet minquxa fid-Direttiva 2012/29/UE (14) issarrfu fi proċeduri fil-livell nazzjonali; billi l-Kummissjoni għadha ma ppubblikatx ir-rapport tagħha dwar l-implimentazzjoni ta' din id-Direttiva; billi fit-30 ta' Mejju 2018 il-Parlament Ewropew adotta riżoluzzjoni dwar l-implimentazzjoni ta' din id-direttiva (15);

FA. billi l-kumpens lill-vittmi tat-terroriżmu jservi kemm bħala forma ta' rikonoxximent mis-soċjetà tad-dannu kkawżat mill-attakk kif ukoll bħala mezz ta' appoġġ finanzjarju u restituzzjoni; billi l-livelli ta' kumpens u l-proċeduri jvarjaw konsiderevolment bejn Stat Membru u ieħor u li b'hekk jaggravaw l-inġustizzja perċepita mill-vittmi u t-tbatija li huma jesperjenzaw;

FB. billi s-sistemi ta' appoġġ jenħtieġ li jiġu stabbiliti b'mod li jiżgura li l-vittmi transfruntiera wkoll ikunu rappreżentati b'mod kontinwu u sistematiku u pprovduti b'appoġġ f'pajjiżhom filwaqt li jibqgħu f'kuntatt mal-fornituri ta' appoġġ fil-pajjiż fejn seħħ l-attakk;

FC. billi l-Eurojust kienet qiegħda tiffaċilita l-eżekuzzjoni tat-talbiet għal MLA għall-koordinazzjoni u għall-għoti ta' assistenza fl-eżerċizzju ta' drittijiet tal-vittmi ta' terroriżmu, b'kunsiderazzjoni tad-drittijiet u tar-rwoli differenti tal-vittmi barranin fis-sistemi legali nazzjonali tagħhom;

FD. billi n-negozji, inklużi l-intrapriżi żgħar u ta’ daqs medju, ukoll jistgħu jġarrbu ħsara mit-terroriżmu bħal ħsara fil-proprjetà u interruzzjoni tan-negozju;

FE. billi l-Parlament ippropona proġett pilota biex jiġi stabbilit “Ċentru Ewropew ta' Koordinazzjoni għall-vittmi tat-terroriżmu” billi jlaqqa' lil esperti operattivi ewlenin, avukati tal-vittmi u organizzazzjonijiet rilevanti mill-Ewropa kollha bil-għan li jiġu identifikati l-prijoritajiet u l-kwistjonijiet ewlenin għall-vittmi tat-terroriżmu u li jingħata appoġġ ikkoordinat bejn il-fruntieri;

Drittijiet fundamentali

FF. billi l-Unjoni Ewropea għandha rwol neċessarju fil-promozzjoni tar-rispett tal-valuri demokratiċi, inkluż l-istat tad-dritt u d-drittijiet fundamentali; billi, madankollu, hemm fehmiet u prattiki reliġjużi u politiċi estremi fi ħdan l-UE li jopponu b'mod fundamentali dawn il-valuri;

FG. billi miżuri kontra t-terroriżmu u l-ħarsien tal-libertajiet mhumiex għanijiet konfliġġenti, iżda huma komplementari u jirrinforzaw lil xulxin; billi d-drittijiet fundamentali għandhom jiġu żgurati u protetti għal kull individwu u billi l-miżuri kollha fil-ġlieda kontra t-terroriżmu għandhom jaffettwaw mill-inqas possibbli lill-popolazzjoni ġenerali innoċenti u mhux involuta;

FH. billi kwalunkwe miżura kontra t-terroriżmu dejjem għandha tiggarantixxi bis-sħiħ id-drittijiet u l-prinċipji fundamentali kollha, inklużi dawk fir-rigward tal-privatezza u l-protezzjoni tad-data, id-dritt għal-libertà tal-ħsieb, tal-kuxjenza u tar-reliġjon, kif ukoll is-salvagwardji proċedurali bħall-preżunzjoni ta' innoċenza, id-dritt għal proċess ġust u d-dritt għall-informazzjoni, biex b'hekk jiġi żgurat li l-individwi jkollhom rimedji effettivi għad-dispożizzjoni tagħhom biex jikkontestaw kwalunkwe ksur tad-drittijiet fundamentali tagħhom, inkluża l-possibbiltà ta' rimedju ġudizzjarju, u li jiġi rispettat l-acquis tal-Unjoni dwar id-drittijiet proċedurali; billi tali miżuri għandhom iqisu l-ġurisprudenza tal-Qorti tal-Ġustizzja tal-Unjoni Ewropea;

FI. billi huwa kruċjali li l-investigazzjonijiet kontra t-terroriżmu jaderixxu ma' standards għoljin ta' professjonaliżmu filwaqt li l-miżuri kollha applikati jkunu mmirati, proporzjonati u neċessarji; billi l-politiki kontra t-terroriżmu m'għandhomx iwasslu għal esklużjoni soċjali u stigmatizzazzjoni; billi l-Aġenzija għad-Drittijiet Fundamentali tista' tintalab tipprovdi opinjoni dwar leġiżlazzjoni kontra t-terroriżmu fi ħdan il-kuntest tal-Qafas Pluriennali tagħha;

FJ. billi l-persunal tal-infurzar tal-liġi u ġudizzjarju jinsabu minn ta' quddiem nett tal-operazzjonijiet kontra t-terroriżmu; billi hemm diversi każijiet dokumentati fejn pulizija u uffiċjali ġudizzjarji, flimkien mal-familji tagħhom, sabu ruħhom taħt mira partikolari u ġew mhedda minn estremisti vjolenti u f'każijiet minnhom dawn sarrfu f'attakki fiżiċi vjolenti u saħansitra anke omiċidji; billi l-appoġġ politiku u pubbliku tal-persunal tal-infurzar tal-liġi u ġudizzjarju li jissalvagwardja d-drittijiet fundamentali fl-investigazzjonijiet kontra t-terroriżmu billi jirriskjaw ħajjithom u l-persuna tagħhom, huwa ta' importanza kruċjali;

FK. billi l-Karta tad-Drittijiet Fundamentali tipprojbixxi kwalunkwe diskriminazzjoni minħabba diżabbiltà u tirrikonoxxi d-dritt tal-persuni b'diżabbiltà li jibbenefikaw minn miżuri biex jiġu żgurati l-indipendenza, l-integrazzjoni soċjali u okkupazzjonali u l-parteċipazzjoni tagħhom fil-ħajja tal-komunità; billi d-drittijiet tal-persuni b'diżabilità fl-UE huma protetti wkoll mill-Konvenzjoni tan-NU dwar id-Drittijiet ta' Persuni b'Diżabilità;

Rakkomandazzjonijiet

Qafas istituzzjonali

1. Iqis li filwaqt li l-Istati Membri jibqgħu l-ewwel sabiex jipprevjenu u jirreaġixxu għat-theddid minħabba s-setgħat sovrani tagħhom, teżisti ħtieġa ċara li jiġi rikonoxxut bis-sħiħ ir-rwol tal-Unjoni Ewropea u tal-miżuri kontra t-terroriżmu adottati fil-qafas tal-“Unjoni tas-Sigurtà” fl-appoġġ tagħhom, fil-koordinazzjoni u l-kondiviżjoni tal-aħjar prattiki, fil-provvediment ta' soluzzjonijiet komuni u fiż-żieda tal-valur sabiex jippermettulhom jiġġieldu aħjar il-fenomeni ta' radikalizzazzjoni, estremiżmu u terroriżmu; jemmen li f'żona mingħajr fruntieri interni, l-azzjoni Ewropea hija vitali biex tiġi żgurat livell għoli ta' sigurtà madwar it-territorju Ewropew u li l-approfondiment tal-kooperazzjoni u l-iskambju ta' informazzjoni bejn l-Istati Membri u mal-Unjoni Ewropea huwa kruċjali biex jiġi indirizzat b'mod effikaċi u jiġi evitat it-theddid terroristiku u biex jiġu protetti ċ-ċittadini; iħeġġeġ lill-Istati Membri u lill-istituzzjonijiet tal-UE biex jaħdmu għal kultura strateġika komuni;

2. Jemmen li l-UE u l-Istati Membri għandhom itejbu l-kooperazzjoni tagħhom billi jsaħħu l-korpi eżistenti tal-UE, l-aġenziji speċjalizzati tal-UE u s-servizzi kif ukoll il-mezzi ta' kooperazzjoni bejn l-awtoritajiet kompetenti u l-istituzzjonijiet tal-ġustizzja tal-Istati Membri; jemmen li għandhom jingħataw mezzi adegwati lil dawn l-aġenziji tal-UE li jippermettulhom jindirizzaw il-volum dejjem akbar ta' xogħol tagħhom;

3. Jenfasizza l-importanza tal-iskambju ta' prattiki tajba bejn l-Istati Membri fi ħdan l-Unjoni Ewropea, kif ukoll ma' pajjiżi terzi; jilqa' l-inizjattivi meħuda minn xi Stati Membri, iżda wkoll fil-livell lokali minn ċerti bliet, jew minn atturi privati, sabiex jidentifikaw strumenti effettivi fil-ġlieda kontra t-terroriżmu;

4. Jistieden lill-President li jmiss tal-Kummissjoni jżomm portafoll awtonomu għall-Kummissarju għall-Unjoni tas-Sigurtà;

5. Jappella lill-Kunsill biex iżomm il-kariga ta' Koordinatur tal-UE għall-Ġlieda Kontra t-Terroriżmu; Jikkunsidra li l-Koordinatur tal-UE għall-Ġlieda Kontra t-Terroriżmu jenħtieġ li jkompli jkollu rwol proattiv biex isaħħaħ ir-rispons tal-UE fil-ġlieda kontra t-terroriżmu; jappella għal kjarifika dwar l-istatus u r-rwol tal-Koordinatur għall-Ġlieda Kontra t-Terroriżmu, bħala konnessjoni bejn l-istituzzjonijiet kompetenti tal-UE u l-aġenziji tal-Istati Membri;

6. iqis li l-libertà, is-sigurtà u l-ġustizzja huma tliet aspetti li ma jistgħux jiġu analizzati separatament; iqis li r-rispett għad-drittijiet fundamentali għandu jkun parti essenzjali mill-inizjattivi leġiżlattivi kollha fir-rigward tat-terroriżmu; iħeġġeġ biex il-kompetenza tal-Kumitat tal-Parlament Ewropew għal-Libertajiet Ċivili, il-Ġustizzja u l-Intern tkompli tinkludi l-ġlieda kontra t-terroriżmu sabiex tiżgura konsistenza ma' kwistjonijiet leġiżlattivi oħra fil-qasam tal-libertà, is-sigurtà u l-ġustizzja;

7. Jappella lill-Kunsill jestendi s-setgħat tal-Uffiċċju tal-Prosekutur Pubbliku Ewropew sabiex dawn jinkludu l-ġlieda kontra l-kriminalità organizzata u t-terroriżmu;

8. Jappella lill-Istati Membri u lill-Kummissjoni biex ikomplu jsaħħu u jsostnu n-Netwerk ATLAS ta' unitajiet tal-operazzjonijiet speċjali antiterroristiċi ċivili tal-Istati Membri tal-UE;

9. Iħeġġeġ lill-Kummissjoni biex twettaq, b'mod sistematiku, valutazzjonijiet tal-impatt u konsultazzjonijiet taċ-ċittadini u tal-partijiet ikkonċernati esperti dwar proposti leġiżlattivi futuri rigward il-ġlieda kontra t-terroriżmu;

It-theddida terroristika

10. Jappella lill-Kummissjoni taħdem mal-Istati Membri favur aktar trasparenza u fehim komuni tal-livelli ta' theddid; jappella lill-Istati Membri jittrażmettu malajr l-informazzjoni dwar bidla fil-livell tat-theddid u r-raġuni għal din il-bidla; jappella wkoll lill-Kummissjoni u lill-Istati Membri biex ma jillimitawx il-viżjoni tagħhom tat-terroriżmu għall-ġiħadiżmu, iżda biex jibqgħu viġilanti bl-istess mod fir-rigward tat-theddid terroristiku abbażi ta' motivazzjonijiet oħra bħal, pereżempju, dawk imsemmija fir-rapporti TE-SAT tal-Europol;

11. Jappella lill-Kummissjoni biex tippromwovi, fil-fora internazzjonali rilevanti, il-kategorizzazzjoni espliċita tat-terroriżmu bħala “Reat kontra l-umanità”, stabbilit fl-Artikolu 7 tal-Istatut ta' Ruma li wassal għall-ħolqien tal-Qorti Kriminali Internazzjonali;

12. Jappella lill-Istati Membri kollha biex, skont il-konklużjonijiet tal-Kunsill tal-Ewropa ( 16 ) , jirrikonoxxu li Daesh ikkommetta ġenoċidju, b'mod partikolari kontra l-poplu Yazidi, Kristjani u minoritajiet Musulmani mhux Sunni u jitlob lill-Istati Membri kollha biex jieħdu azzjoni immedjata u effettiva skont l-obbligu tagħhom skont il-Konvenzjoni dwar il-Ġenoċidju tal-1948 biex jipprevjenu u jikkastigaw atti ta' ġenoċidju, kif ukoll ir-responsabbiltà ġenerali tagħhom li jaġixxu kontra reati taħt id-dritt internazzjonali;

13. Jappella lill-Istati Membri u lill-aġenziji xierqa tal-UE biex jimmonitorjaw il-ġellieda terroristi barranin kollha u biex jiżguraw sigurtà armonizzata u segwitu ġudizzjarju ta' dawk ġellieda li jirritornaw lejn l-Ewropa; jistieden lill-Kummissjoni tassisti lill-Istati Membri fl-istabbiliment ta' sistemi ta' klassifikazzjoni allinjati sabiex issir distinzjoni bejn il-ġellieda li jirritornaw li jkunu ta' riskju għoli, medju jew baxx;

14. Jirrakkomanda lill-Istati Membri biex jipprovdu strutturi xierqa biex jirrispondu għall-ġellieda tfal li jirritornaw, u b'mod partikolari jiżviluppaw għodda speċjalizzata ta' valutazzjoni tar-riskji u tal-ħtiġijiet fuq il-bażi tal-istadji tal-iżvilupp tat-tfal u tal-grad tagħhom ta' involviment f'attivitajiet kriminali barra l-pajjiż; jissottolinja li l-programmi ta' riabilitazzjoni għandhom ikunu bbażati fuq approċċ multidixxiplinari li jqarreb flimkien tipi differenti ta' għarfien espert, inkluż dak ta' professjonisti b'esperjenza fl-oqsma tat-trawma, l-estremiżmu, l-iżvilupp tat-tfal, l-edukazzjoni u l-valutazzjoni tar-riskju u mfassla għall-kuntest lokali u għal dak nazzjonali, kif ukoll strutturi ġuridiċi u organizzattivi ċari biex jindirizzaw dan il-fenomenu allarmanti; jinkoraġġixxi lill-Istati Membri jikkooperaw mal-Kumitat Internazzjonali tas-Salib l-Aħmar billi dan għandu aċċess u għarfien espert partikolari f'dan il-qasam;

15. Jitlob li l-Kummissjoni tippreżenta proposta leġiżlattiva li tipprekludi lil trasgressuri terroristi kkundannati, kif ukoll lil persuni li dwarhom ikun hemm evidenza ċara li jirrappreżentaw theddida serja għas-sigurtà pubblika, milli jingħataw l-ażil jew forom oħra ta' protezzjoni internazzjonali madwar l-Unjoni Ewropea kollha;

16. Jappella lill-Kummissjoni tirrevedi u taġġorna l-Pjan ta' Azzjoni CBRN, u lill-Istati Membri jistabbilixxu jew isaħħu u jżommu miżuri xierqa ta' “difiża ċivili” għat-tħejjija kontra attakki CBRN billi jirreklutaw persunal ikkwalifikat u mħarreġ regolarment, kemm persunal full-time kif ukoll voluntiera, kif ukoll infrastruttura teknika xierqa inklużi riżorsi għar-rispons bħal sistemi ta' detezzjoni mobbli speċjalizzati, ħażna ta' mediċini essenzjali, kura għall-vittmi u l-kondiviżjoni tal-aħjar prattiki; jenfasizza li dawn il-miżuri jridu jkunu konformi ma' strateġija multidixxiplinari li tinkludi metodi ta' koordinazzjoni, proċeduri ta' notifika, protokolli standard, ippjanar ta' evakwazzjonijiet, sistemi ta' allarm pubbliku u rappurtar ta' inċidenti; jappella lill-Kummissjoni u lill-Istati Membri jarmonizzaw dawn l-istrateġiji gradwalment; jappella lill-Istati Membri biex joħolqu jew isaħħu laboratorji speċjalizzati; jitlob lill-Kummissjoni biex flimkien mal-Parlament jappoġġjaw l-attivitajiet transfruntiera rilevanti ta' riċerka; jinkoraġġixxi kooperazzjoni msaħħa maċ-Ċentru ta' Eċċellenza tan-NATO dwar is-CBRN biex jiġi żgurat it-trasferiment tal-aħjar prattiki bejn persuni li jirrispondu għal emerġenza fl-Istati Membri tal-UE u tan-NATO;

17. Jinkoraġġixxi lill-Istati Membri u lill-Kummissjoni jikkooperaw mas-settur privat sabiex jistabbilixxu mekkaniżmi li jiżguraw provvista affidabbli, konsistenti u adegwata ta' kontromiżuri mediċi inkluż l-użu potenzjali tal-Mekkaniżmu ta' Akkwist Konġunt tal-UE stabbilit bid-Deċiżjoni Nru 1082/2013/EU tat-22 ta' Ottubru 2013 dwar theddid transkonfinali serju għas-saħħa ( 17 )

18. Iħeġġeġ, sabiex tiġi ffaċilitata l-aċċessibbiltà, l-aġġornament u l-estensjoni tas-Sistema Ewropea ta' Data dwar il-Bombi tal-Europol għall-proġett Ewropew ta' analiżi – li jservi bħala ċentru ta' informazzjoni u koordinazzjoni rigward l-inċidenti kollha relatati mas-CBRN fl-Ewropa kollha – li għandu jiġi kkomplementat b'tim ta' analiżi multidixxiplinari b'numru adegwat ta' persunal;

19. Jilqa' l-pjan tal-Kummissjoni biex issaħħaħ it-tħejjija u r-rispons CBRN tal-UE permezz ta' eżerċizzji transettorjali għall-infurzar tal-liġi, għall-istrutturi tas-saħħa tal-protezzjoni ċivili u, fejn rilevanti, il-fruntieri u d-dwana fi ħdan l-istrumenti finanzjarji u l-għodod operazzjonali eżistenti, b'mod partikolari l-Mekkaniżmu tal-Unjoni għall-Protezzjoni Ċivili, is-CEPOL u l-Fond għas-Sigurtà Interna tal-Pulizija;

20. Iħeġġeġ lill-Kummissjoni u lill-Istati Membri biex jistabbilixxu standards komuni għall-proċeduri tal-ivverifikar f'istituzzjonijiet vulnerabbli bħal impjanti nukleari jew laboratorji speċjalizzati;

21. Jinkoraġġixxi lill-Istati Membri biex jagħmlu aktar użu mis-sistemi ta' identifikazzjoni teknika għal sustanzi CBRN partikolarment f'avvenimenti pubbliċi fuq skala kbira u jappella lill-Kummissjoni biex flimkien mal-Parlament Ewropew jagħmlu aktar fondi Ewropej disponibbli għal akkwiżizzjonijiet komprensivi ta' sistemi bħal dawn;

22. Jilqa' l-ħolqien fi ħdan l-ECTC ta' ċentru tal-għarfien dwar is-suġġett tas-CBRN u attivitajiet relatati dwar splussivi, li ser jaħdem b'mod parallel għaċ-Ċentru Ewropew ta' Taħriġ dwar is-Sigurtà Nukleari (EUSECTRA); jappella għal proċedura standard li fiha kull Stat Membru jikkondividi informazzjoni b'mod effettiv maċ-Ċentru ta' ġbir tal-għarfien;

23. Jilqa' l-approvazzjoni ta' Regolament dwar regoli komuni fil-qasam tas-sikurezza tal-avjazzjoni ċivili u l-mandat tal-Aġenzija Ewropea tas-Sikurezza tal-Avjazzjoni (EASA) u li jħassar ir-Regolament (KE) Nru 216/2008 ( 18 ) ; jappella lill-Kummissjoni biex tqis l-aspetti tas-sigurtà għar-regoli delegati u ta' implimentazzjoni futuri dwar id-droni u l-operazzjonijiet tad-droni, inkluż il-valutazzjonijiet tar-riskju aġġornati b'mod regolari, ir-reġistrazzjoni obbligatorja, l-identifikazzjoni elettronika u l-geofencing fil-kategoriji kollha tad-droni, u liċenzji tas-sigurtà u korsijiet ta' taħriġ obbligatorji għal operaturi tal-missjonijiet ta' sigurtà u spezzjoni;

24. Jinnota li huwa magħruf li bosta persuni li wettqu attivitajiet terroristiċi fl-UE bdew billi wettqu reati żgħar u wara ġew indottrinati fl-estremiżmu vjolenti waqt li jkunu l-ħabs; jistieden lill-Istati Membri biex jiżguraw li s-sistemi tal-liġi kriminali tagħhom jikkastigaw b'mod xieraq lill-kriminali u jippermettu kunsiderazzjoni bir-reqqa tar-riskju ta' reat ieħor qabel jawtorizzaw rilaxx bikri; jisħaq li ż-żmien fil-ħabs għandu jippermetti riabilitazzjoni, riintegrazzjoni u prevenzjoni ta' reati ripetuti u mhux irawwem l-estremiżmu vjolenti;

25. Jissottolinja t-theddida kontinwa tal-interazzjonijiet bejn l-organizzazzjonijiet terroristiċi u l-kriminalità organizzata, b'mod partikolari fir-rigward tal-kapaċitajiet loġistiċi u t-traffikar tal-armi li jistgħu jippermettu attakki fuq skala kbira;

26. Jinnota ż-żieda fit-theddid ċibernetiku u jissottolinja l-importanza li l-isforzi taċ-ċibersigurtà jiżdiedu wkoll fil-qasam kontra t-terroriżmu;

27. Jappella lill-Istati Membri biex jipprovdu riżorsi adegwati lill-korpi pubbliċi tagħhom involuti f'operazzjonijiet antiterroristiċi bil-mezzi tekniċi, finanzjarji, edukattivi u legali kollha meħtieġa biex jipproteġu lilhom infushom kontra estremisti vjolenti fit-twettiq tad-dmirijiet tagħhom;

Il-prevenzjoni u l-ġlieda kontra r-radikalizzazzjoni li twassal għall-estremiżmu vjolenti

Strutturi għall-ġlieda kontra r-radikalizzazzjoni

28. Jappella għall-ħolqien ta' “Ċentru ta' Eċċellenza għall-Prevenzjoni tar-Radikalizzazzjoni (CoE PR)” tal-UE, bħala s-suċċessur għan-Netwerk ta' Sensibilizzazzjoni dwar ir-Radikalizzazzjoni (RAN), li għandu jiġi integrat fil-Kummissjoni b'riżorsi finanzjarji u umani adegwati; jemmen li l-kompiti tiegħu għandhom jinkludu koordinazzjoni, faċilitazzjoni tal-kooperazzjoni u l-iskambju tal-għarfien, proġetti ewlenin u prattiki tajba fost l-Istati Membri, dawk li jfasslu l-politiki, il-prattikanti (bl-involviment ta' strutturi li kienu jaqgħu taħt RAN u ESCN) kif ukoll bl-involviment ta' mexxejja jew komunitajiet reliġjużi u akkademiċi u esperti, inklużi speċjalisti tal-ITm fil-qasam tal-prevenzjoni u l-ġlieda kontra r-radikalizzazzjoni; jindika li l-attivitajiet tiegħu għandhom jinkludu t-taħriġ ta' kategoriji differenti ta' professjonisti, inkluż imħallfin u prosekuturi, permezz ukoll ta' sħubijiet ma' pajjiżi terzi strateġiċi ewlenin; iqis li dan iċ-ċentru għandu jistabbilixxi wkoll metodoloġiji xjentifiċi biex tiġi evalwata u mkejla l-effikaċja tal-programmi u l-proġetti sabiex il-politiki rilevanti jkunu jistgħu jiġu aġġustati hekk kif meħtieġ;

29. Jinnota li r-rapport tal-2018 tal-Qorti Ewropea tal-Awdituri dwar id-deradikalizzazzjoni kkonstata li l-Kummissjoni ma żżommx sommarju komplet tal-miżuri ffinanzjati mill-UE, u li ma jintużawx indikaturi jew miri għall-fondi tal-UE biex jitkejjel kemm fil-fatt l-approċċ ikun irnexxa; jistieden lill-Kummissjoni tiżgura li jkun hemm biżżejjed finanzjament taħt il-Fond għas-Sigurtà Interna allokat għall-prevenzjoni tar-radikalizzazzjoni u l-ġlieda kontriha, li jissemplifika r-riżorsi attwalment frammentati f'fondi u fi programmi differenti u jippermetti koordinazzjoni u viżibilità aħjar kif ukoll aktar effikaċja fl-użu tagħhom abbażi ta' kriterji li jistgħu jiġu żviluppati mill-CoE PR;

30. Iħeġġeġ lill-Istati Membri jadottaw strateġiji nazzjonali u reġjonali komprensivi għall-prevenzjoni tar-radikalizzazzjoni u l-ġlieda kontriha, b'riżorsi finanzjarji adegwati għall-komunitajiet u l-imsieħba f'livell lokali involuti fil-ħolqien u fl-implimentazzjoni ta' programmi bbażati fuq dawn l-istrateġiji, u jappella għal approċċ b'diversi aġenziji; jisħaq fuq li l-aħjar riżultati jinkisbu id f'id mal-komunitajiet lokali; jisħaq ukoll fuq li l-indikaturi oġġettivi kemm kwalitattivi kif ukoll kwantitattivi jistgħu jiġu żviluppati mill-CoE PR u jippermettu lill-awtoritajiet lokali u reġjonali jidentifikaw l-ispeċifiċitajiet lokali tar-radikalizzazzjoni u jfasslu aħjar programmi għall-qasam speċifiku;

31. Jappella lill-Istati Membri biex jindirizzaw ir-radikalizzazzjoni b'mod olistiku, anke f'kollaborazzjoni mal-amministrazzjonijiet lokali, u biex jikkomplementaw l-approċċi tas-sigurtà bi strateġiji dwar l-inklużjoni soċjali, l-integrazzjoni ekonomika u kulturali u b'politiki u investimenti fit-tul fis-servizzi pubbliċi u fl-infrastruttura; jistieden lill-Kummissjoni u lill-Istati Membri jippromwovu kampanji kontra d-diskriminazzjoni;

32. Jaċċentwa l-importanza li titwettaq riċerka speċifika dwar ir-rwol tan-nisa f'reġjuni, pajjiżi u komunitajiet immirati biex jinftiehem r-rwol tagħhom u jiġu identifikati oqsma fejn l-organizzazzjonijiet tan-nisa jistgħu jikkontribwixxu biex tinbena aktar reżiljenza għar-radikalizzazzjoni;

33. Jappella għall-ħolqien ta' Premju Ewropew għar-Reżiljenza, li jingħata kull sena mill-Parlament Ewropew u possibbilment f'konsultazzjoni mill-qrib mal-CoE PR, lill-aħjar proġett soċjali u kulturali fil-livell lokali fl-UE sabiex b'hekk jiġi promoss l-involviment soċjali f'konformità mad-demokrazija, l-istat tad-dritt u d-drittijiet tal-bniedem u bil-ħsieb li jinħolqu soċjetajiet li jkunu reżiljenti għar-radikalizzazzjoni;

34. Jistieden lill-Eurojust biex ikompli l-ħidma tiegħu fil-monitoraġġ tal-ġurisprudenza fl-Istati Membri fir-rigward tar-radikalizzazzjoni li twassal għal terroriżmu, inkluż l-użu ta' alternattivi għall-prosekuzzjoni u d-detenzjoni, u biex jirrapporta regolarment fil-Moniter tal-Kundanni Kontra t-Terroriżmu (TCM); jappella lill-Istati Membri, għal dan il-għan, biex jibagħtu lill-Eurojust l-informazzjoni kollha rilevanti dwar il-prosekuzzjonijiet u l-kundanni għal reati terroristiċi li jaffettwaw jew jistgħu jaffettwaw żewġ Stati Membri jew aktar;

Estremiżmu reliġjuż

35. Iħeġġeġ lill-Istati Membri jiggarantixxu l-libertà tar-reliġjon u d-dritt li tiġi eżerċitata liberament, kif minqux fil-Karta tad-Drittijiet Fundamentali, u f'dan il-kuntest b'mod partikolari wkoll jinkoraġġixxu u jittolleraw biss prattiki reliġjużi li jkunu konformi għalkollox mad-demokrazija, l-istat tad-dritt, id-drittijiet tal-bniedem u l-liġijiet fis-seħħ tal-Istati Membri; jilqa' l-inizjattivi ta' komunitajiet reliġjużi fl-Ewropa kollha biex jikkontrobattu n-narrattivi perikolużi minn ġewwa l-komunitajiet tagħhom; jisħaq fuq il-ħtieġa li jitħeġġeġ id-djalogu bejn ir-reliġjonijiet u bejn il-kulturi u ta' kooperazzjoni mal-komunitajiet reliġjużi u l-awtoritajiet lokali biex tiġi evitata r-radikalizzazzjoni;

36. Jappella lill-Istati Membri jwettqu verifiki minn qabel tal-predikaturi u jniżżlu, skont il-każ, konsistentement f'lista lil kwalunkwe persuna suspettata bħala predikatur tal-mibegħda; jappella lill-Kummissjoni tintroduċi lista ta' sorveljanza tal-UE sabiex informazzjoni dwar predikaturi estremisti tista' tiġi skambjata aħjar fi ħdan il-kamp ta' applikazzjoni permissibbli f'konformità mal-liġi; jinkoraġġixxi l-Istati Membri jsibu fehim komuni u jiżviluppaw linji gwida li skonthom jistgħu jiġu skrinjati dawn il-predikaturi;

37. Jappella lill-Istati Membri joffru aktar opportunitajiet ta' edukazzjoni għolja lill-predikaturi fl-UE flimkien ma' skrutinju trasparenti u akkreditazzjoni ta' kurrikula teoloġiċi biss li jirrispettaw bis-sħiħ id-demokrazija, l-istat tad-dritt, id-drittijiet tal-bniedem u n-newtralità u l-lajċiżmu demokratiku tal-pajjiżi Ewropej, filwaqt li jirrevokaw il-liċenzji ta' tagħlim f'każ ta' mġiba ħażina;

Azzjoni kontra d-diskors ta' mibegħda u l-gruppi estremisti

38. Jappella lill-Istati Membri jimplimentaw id-Direttiva dwar il-Ġlieda Kontra t-Terroriżmu u d-Deċiżjoni Qafas dwar ir-Razziżmu u l-Ksenofobija skont liema l-inċitament għat-twettiq ta' att ta' terroriżmu jew reat ta' mibegħda huwa reat kriminali, sabiex il-predikaturi tal-mibegħda jiġu esklużi mill-attività pubblika bl-użu tal-mezzi ġuridiċi kollha, inklużi r-rifjut tal-viża jew it-tkeċċija mit-territorju tal-UE, u jibdew proċedimenti ġudizzjarji kontra dawn il-predikaturi u kwalunkwe aġent ta' proselitiżmu estremist u terroristiku;

39. Iħeġġeġ lill-Istati Membri jagħlqu mingħajr dewmien il-postijiet ta' qima u jipprojbixxu l-assoċjazzjonijiet li ma jikkonformawx bis-sħiħ mad-dritt tal-Unjoni u mal-liġi nazzjonali applikabbli, mad-demokrazija, mal-istat tad-dritt u mad-drittijiet tal-bniedem u li jinċitaw reati terroristiċi, mibegħda, diskriminazzjoni jew vjolenza;

40. Jistieden lill-Istati Membri jeżaminaw kif jiżguraw li l-postijiet ta' qima, l-edukazzjoni u t-tagħlim reliġjuż, l-organizzazzjonijiet tal-karità, l-assoċjazzjonijiet u l-fondazzjonijiet kulturali u entitajiet simili jipprovdu dettalji rigward il-provenjenza tal-fondi tagħhom u d-distribuzzjoni tagħhom, kemm fl-UE kif ukoll barra l-UE, u kif id-data li tikkonċerna lil dawn l-entitajiet, meta jeżistu suspetti jew raġunijiet motivati biex jiġu ssuspettati konnessjonijiet ma' gruppi terroristiċi, jistgħu jiġu ddokumentati u analizzati minn awtoritajiet kompetenti f'konformità mal-qafas legali tal-UE u r-regoli dwar il-protezzjoni tad-data; jappella lill-Istati Membri jipprojbixxu l-finanzjament minn pajjiżi terzi li jopponu d-demokrazija, l-istat tad-dritt u d-drittijiet tal-bniedem;

41. Jitlob lill-Istati Membri jieħdu azzjoni legali rapida biex jipprojbixxu u jneħħu, kemm jista' jkun fit-territorji tagħhom, il-propaganda kollha stampata u online li tinċita b'mod espliċitu l-estremiżmu vjolenti u l-atti terroristiċi, inkluż il-kontenut kollu prodott jew mifrux minn gruppi u individwi sanzjonati mill-UE jew min-NU; jitlob sabiex tali propaganda titneħħa mill-ħwienet u mill-pjattaformi online bħala parti mill-indikazzjonijiet tal-EU IRU, li jekk meħtieġ tista' tiġi rinforzata f'termini ta' riżorsi umani u kapaċitajiet; jappella li jsiru l-isforzi kollha biex jiġu traċċati u/jew identifikati s-sorsi ta' din il-propaganda;

42. Jappella lill-Istati Membri jieħdu azzjoni kontra l-istazzjonijiet tat-televiżjoni satellitari li jxerrdu l-vjolenza, diskors ta' mibegħda u inċitament għat-terroriżmu, b'konformità mad-Direttiva dwar is-Servizzi tal-Media Awdjoviżiva; jappella lill-Istati Membri jimplimentaw bis-sħiħ u malajr id-Direttiva biex jiżguraw li l-Artikolu 6 dwar il-prevenzjoni ta